title: Tuuli (laulaja)

text: Heinäkuussa 2017 Tuuli julkaisi neljä englanninkielistä cover-kappaletta sisältävän EP:n, "Covers EP Vol. 1". Kaksi kuukautta myöhemmin hän julkaisi toisen EP:n nimeltään "Covers EP Vol. 2". 24. elokuuta 2018 DJ The Second Level julkaisi singlen "Sorry", jossa Tuuli on mukana.


title: Sydänmailla (albumi)

text: Sydänmailla on vuonna 1990 julkaistu Tero Vaaran ensimmäinen ja toistaiseksi ainoa sooloalbumi.


title: Hypertymesia

text: Hyperthymesia (kreikan sanasta "thymesis", 'muistaminen' ja "hyper", 'ylenmääräinen', 'liika') tunnetaan myös nimillä: Highly Superior Autobiographical Memory lyh. HSAM, on erittäin harvinainen neurologinen tila jossa henkilö muistaa elämässä tapahtuneet asiat päivämäärien ja jopa kellon tarkkuudella vuosikymmenien taakse. Vuonna 2017 tällaisia supermuistin omaavia henkilöitä arveltiin olevan n. 60 Tutkijat eivät ole pystyneet selittämään sitä, miten nämä henkilöt pystyvät käsittelemään ja muistamaan hyvin suuria tietomääriä. Jotkut tutkijat ovat taas epäilleet tällaista muistamisen kykyä, koska joillakin "supermuisti" keskittyy vain tiettyihin osa-alueisiin.


title: Hypertymesia

text: Supermuistajilla on esitetty olevan isolla osalla pakko-oireita. Tutkimuksissa katsottiin, että 11 supermuisti-koehenkilöllä oli eroavaisuuksia yhdeksällä aivoalueella, joista kaksi on yhteydessä pakko-oireisiin.


title: Parvi (sotilasyksikkö)

text:
Parvi on ilmavoimien sotilasyksikkö, joka koostuu neljästä lentokoneesta, eli kahdesta partiosta tai parista.
Useampi parvi muodostaa lentueen.


title: Pari (sotilasyksikkö)

text: Pari tai partio on sotilasyksikkö ilmavoimissa. Se koostuu kahdesta lentokoneesta ja on pienin perusyksikkö, jossa toinen koneista on johtaja ja toinen johtajaa seuraava siipipari.


title: Hartikanvaara

text: Hartikanvaara oli kylä Soanlahden kunnan eteläosassa Raja-Karjalassa Viipurin läänissä Suomen Neuvostoliitolle luovuttamalla alueella. Hartikanvaara oli virallisesti osa Soanlahden kirkonkylää, mutta käytännössä sitä pidettiin omana kylänään.


title: Hartikanvaara

text: Kylä sijaitsi Jänisjärven itäpuolella pitkämäisellä mäkialueella, jonka korkeimmat kohdat olivat sen luoteispäässä sijaitseva Löllövaara ja kaakkoispäässä sijaitseva 132,4 metriä korkea Hartikanvaara. Jänisjärvestä kylän erottaa Kankaanselkä -niminen metsäalue. Kylän kaakkoispuolella on Lohjanselänsuo. Koillispuolella on Syvänkumparesuo ja sen pohjoispuolella virtaava Veljakanjoki. Hartikanvaaran naapurikyliä olivat lännessä Päätyy ja varsinainen Soanlahden kirkonkylä, pohjoisessa Veljakanjoen toisella puolella Ypäkkö ja koillisessa Syvänkumparesuon toisella puolella Suistamon kuntaan kuulunut Jalovaaran kylä. Hartikanvaaran läpi kulki tie Soanlahden kirkonkylästä Suistamon kirkonkylästä Jalovaaraan johtavalle maantielle.


title: Hartikanvaara

text: Talvisodan taistelut eivät ulottuneet Soanlahdelle, mutta Moskovan rauhassa 1940 koko kunta ja Hartikanvaara kylä sen mukana luovutettiin Neuvostoliitolle. Kylän asukkaat evakuoitiin jäljelle jääneen Suomen alueelle. Jatkosodan alussa 1941 luovutetut alueet vallattiin takaisin ja hartikanvaaralaiset pääsivät palaamaan kotikyläänsä, mutta 1944 alue evakuoitiin ja luovutettiin uudelleen.


title: Kalatori

text: Kalatori on keskiajalta peräisin oleva aukio Vanhassa Raumassa. Se sijaitsee alueen kaakkoisosassa. Mukulakivillä päällystettyä toria reunustavat pääosin 1800-luvun alkupuolella rakennetut puutalot. Se on 1950-luvulta lähtien toiminut lähinnä paikoitusalueena. Kesäaikaan torilla on myös myyntikojuja.


title: Kalatori

text: Kalatori ympäristöineen on Rauman keskiaikaisen kaupungin vanhinta osaa. Sen kaakkoispuolella sijaitsevat Pyhän Kolminaisuuden kirkon rauniot. Paikalla on ollut vanhempi puukirkko jo 1200- tai viimeistään 1300-luvuilla. Nykyisin rauniona oleva kivikirkko on peräisin 1400-luvulta. Kirkon tuhouduttua tulipalossa vuonna 1640, menetti Kalatori merkitystään ja kaupankäynti siirtyi vähitellen nykyiselle Kauppatorille.


title: Kalatori

text: Kalatorilla on oletettu olleen myös Rauman vanhimman sataman. Alueen maaduttua se on toiminut aluksi peltona ja laidunmaana. Vuosina 2009 ja 2010 suoritetuissa arkeologisissa kaivauksissa tehtyjen löytöjen perusteella selvisi, että paikalla on sijainnut tori jo 1400– 1500-luvuilla.


title: Kalatori

text: Tori on aikaisemmin tunnettu usealla eri nimellä. Vanhimmassa, 1600- ja 1700-lukujen vaihteesta peräisin olevassa Rauman kartassa se on nimellä "Karjatori". Myöhemmin se esiintyy nimillä "Vähätori" ja "Uusi tori". Nykyisen nimensä Kalatori sai 1800-luvun lopulla.


title: Kalatori

text: Torin itälaidalla sijaitsevalla Pajalan tontilla ovat muun muassa vuodelta 1831 oleva "Pajalan talo" sekä 1930-luvulla valmistunut funkistyylinen liikerakennus. Rauman Osuuskauppa avasi ensimmäisen liikkeensä Pajalan talossa vuonna 1906 ja sillä oli toimintaa rakennuksessa aina 1970-luvulle saakka.


title: Kalatori

text: Funkistalon rakensi Pajalan tontille SOK:n rakennusosasto vuonna 1937. Se muutettiin hotellikäyttöön 1980-luvulla. Nykyään rakennuksessa toimii Hotelli Vanha Rauma. Aikaisemmin se on tunnettu nimillä "Hotelli Kalatori" ja "Kalatorin Majatalo".


title: Kalatori

text: Pajalan tontin vieressä on aikaisemmin sijainnut myös pappila. Rakennus on kuitenkin hävinnyt jo 1700-luvulle tultaessa.


title: Kalatori

text: Kalatorin pohjoislaidalla sijaitseva Marela on nykyään museona toimiva vuonna 1825 valmistunut rakennus. Se on saanut nimensä paikalla olleen talon 1700-luvulla omistaneesta laivanvarustaja Abraham Marelinistä. Rakennuksen nykyinen ulkoasu on peräisin 1800-luvun lopulta, jolloin sen omisti kaupungin varakkaimpiin laivanvarustajiin kuulunut Gabriel Granlund. Vuodesta 1979 lähtien talo on toiminut Granlundin perheen elämää esittelevänä kotimuseona.


title: Kalatori

text: Kalatorin länsireunan pohjoisosassa sijaitsee vuodelta 1843 peräisin oleva kaksikerroksinen rakennus. Sitä on remontoitu liiketiloiksi 1910- ja 1920-luvuilla. Eteläosassa on samana vuonna rakennettu asuinrakennus.


title: Kalatori

text: Torin etelälaidalla sijaitsee kaksiosainen "Patola"-nimellä tunnettu liike- ja asuinrakennus. Sen asuinosa on rakennettu vuonna 1844. Liikerakennus on 1930-luvulta.


title: Marinin piirikunta

text: Marinin piirikunta on piirikunta Golden Gate Bridgen pohjoispuolella San Franciscon lahden ympäristön pohjoisosassa Kalifornian osavaltiossa Yhdysvalloissa. Piirikunnassa asui vuoden 2010 väestönlaskennassa 252 409 ihmistä. Piirikunnan hallintokeskus on San Rafael. Marinin piirikuntaa ympäröi etelässä San Francisco, kaakossa Alamedan piirikunta, idässä Contra Costan piirikunta ja Sonoman piirikunta pohjoisessa ja koillisessa. San Quentinin vankila ja elokuvaohjaaja ja -tuottaja George Lucasin työskentelytila Skywalker Ranch sijaitsevat piirikunnassa.


title: Päätyy

text: Päätyy tai "Päätyekylä" oli kylä Soanlahden kunnan eteläosassa Raja-Karjalassa Viipurin läänissä Suomen Neuvostoliitolle luovuttamalla alueella. Päätyy oli virallisesti osa Soanlahden kirkonkylää, mutta käytännössä sitä pidettiin omana kylänään.


title: Päätyy

text: Päätyy sijaitsi Jänisjärven koillisrannalla Soanlahden kirkonkylän kaakkoispuolella. Muita naapurikyliä olivat Hartikanvaara idässä ja Ypäkkö pohjoisessa. Kylän halki kulki Suistamo–Korpiselkä maantie, josta kylän kohdalla erkani pienempi tie Hartikanvaaran kautta Suistamon puolelle Suistamo–Jalovaara maantielle


title: Päätyy

text: Talvisodan taistelut eivät ulottuneet Soanlahdelle, mutta Moskovan rauhassa 1940 koko kunta ja Päätyy sen mukana luovutettiin Neuvostoliitolle. Kylän asukkaat evakuoitiin jäljelle jääneen Suomen alueelle. Jatkosodan alussa 1941 luovutetut alueet vallattiin takaisin ja kylän asukkaat pääsivät palaamaan kotikyläänsä, mutta 1944 alue evakuoitiin ja luovutettiin uudelleen.


title: Paige

text: Paige on muun muassa seuraavien henkilöiden sukunimi:Graham-Paige on yhdysvaltalainen automerkki.


title: Kalatori (täsmennyssivu)

text: Kalatori voi viitata seuraaviin asioihin:


title: Heikki & Mikko Show

text: Heikki & Mikko Show oli syys-joulukuussa 2012 MTV3-kanavalla esitetty kotimainen talkshow, jota juontivat Mikko Leppilampi ja Heikki Paasonen. Yhtenä ohjelman osiona nähtiin "Sun Mutsis" -niminen osio, jossa juontajat haastattelevat julkisuudesta tunnetun henkilön äitiä ja esitellään henkilön lapsuuskuvia. Sarjassa oli myös Janne Porkan juontama osio "Epäonnenpyörä", joka perustui MTV3-kanavalla nähtyyn Onnenpyörään.


title: Heikki & Mikko Show

text: Ennen ensimmäisen jakson esittämistä MTV3-kanavan verkkosivuilla oli mahdollisuus äänestää ohjelmalle nimi, sillä ohjelman tuottaja Hanna Kortin mukaan tekijät eivät osanneet päättää tuleeko ohjelman nimeksi "Mikko & Heikki Show" vai "Heikki & Mikko Show". Ohjelman virallinen nimi "Heikki & Mikko Show" paljastettiin ensimmäisessä jaksossa.


title: Heikki & Mikko Show

text: "Heikki & Mikko Show":n ensimmäinen osa keräsi 460 000 katsojaa, mutta jo seuraavalla viikolla luvut romahtivat 290 000:ään katsojaan. Kolmas jakso ei enää mahtunut Finnpanelin TV-mittaritutkimuksessa MTV3-kanavan 20 katsotuimman ohjelman joukkoon. Kanavan ohjelmajohtaja Jorma Sairanen ei kuitenkaan ollut huolestunut tilanteesta, eikä ohjelmaa aiottu siirtää perjantai-illan prime time-lähetysajalta toiseen.


title: Jane ja Aatos Erkon säätiö

text: Jane ja Aatos Erkon säätiö on suomalainen, vuonna 2002 perustettu säätiö. Sen perustivat ministeri Aatos Erkko ja puolisonsa rouva Jane Erkko. Säätiön kotipaikka on Helsinki.


title: Jane ja Aatos Erkon säätiö

text: Säätiön ensisijaisena tarkoituksena on kansainvälisesti korkeatasoisen tieteellisen tutkimuksen (lääketiede, tekniikka ja taloustiede) tukeminen ja edistäminen. Lisäksi säätiön tarkoituksena on taiteen ja kulttuurin sekä urheilutoiminnan ja ruumiillisen kasvatuksen ja hyvinvoinnin edistäminen Suomen kansakunnan etujen mukaisesti.


title: Jane ja Aatos Erkon säätiö

text: Jane ja Aatos Erkon säätiö on Säätiöiden ja rahastojen neuvottelukunta ry:n jäsen.


title: Jane ja Aatos Erkon säätiö

text: Jane ja Aatos Erkon säätiö myöntää apurahoja, palkintoja ja tukia, tukee tutkimusprojekteja alan laitoksissa Suomessa ja ulkomailla sekä harjoittaa muita tukitoimenpiteitä. Säätiö on yksi suomalaisen tieteen suurimmista tukijoista.


title: Jane ja Aatos Erkon säätiö

text: Avustuspäätöksiä käsitellään säätiössä jatkuvasti, mutta hallitus tekee päätöksiä noin neljä–viisi kertaa vuodessa.


title: Jane ja Aatos Erkon säätiö

text: Säätiötä johtaa hallitus, joka koostuu vähintään viidestä ja enintään yhdeksästä jäsenestä.


title: Carita Järvinen

text: Carita Järvinen (taiteilijanimeltään Carita, s. 20. toukokuuta 1943 Sipoo) on suomalaissyntyinen entinen malli, joka on esiintynyt myös kolmessa elokuvassa. Niissä hän käytti taiteilijanimeä Carita.


title: Carita Järvinen

text: Järvinen esiintyi 1950-luvun lopulla Suomessa muun muassa "Jallu"-lehdessä. 1960-luvun alussa hän työskenteli mallina Lontoossa ja New Yorkissa, ennen kuin asettui Pariisiin. Siellä Järvinen esitteli tunnettujen suunnittelijoiden, kuten Coco Chanelin, Yves Saint Laurentin ja Karl Lagerfeldin, asuja.


title: Carita Järvinen

text: Ensiesiintymisensä valkokankaalla hän teki vuonna 1962 ranskalaisessa elokuvassa "Eddie ja naiset" ("Lemmy pour les dames"). Kyseessä oli yksi lukuisista Lemmy Caution -elokuvista, joiden pääosassa oli Eddie Constantine. Vuonna 1967 järvinen esitti toista pääosaa brittiläisen Hammerin tuottamassa elokuvassa "Viikinkikuningatar" ("The Viking Queen"). Sen markkinoinnissa Järvistä verrattiin Ursula Andressiin ja Raquel Welchiin. Vaikka hänen katsottiin onnistuneen soturiprinsessan roolissaan hyvin, ei Järvinen jatkanut elokuvauraansa. Vuonna 2010 hän kertoi "Gloria"-lehden haastattelussa kieltäytyneensä kaksi kertaa tarjotusta Bond-elokuvaroolista. Kolmas Järvisen elokuva oli ranskalaisen Éric Rohmerin vuonna 1986 ohjaama "Vihreä säde" ("Le rayon vert"), jossa hänellä on pieni sivuosa. Elokuva palkittiin myöhemmin Venetsian elokuvajuhlilla Kultaisella leijonalla.


title: Carita Järvinen

text: Vuonna 1963 Järvisestä tehtiin lyhyt dokumenttielokuva sarjaan "Suomalaisia maailman turuilla". Sen muissa osissa kerrottiin muun muassa Kim Borgista ja Taina Elgistä. Hän on 1960-luvulta lähtien asunut Pariisissa. Osan ajastaan Järvinen viettää Ruotsin Ljusdalissa, jossa hän omistaa Järvsön kylässä sijaitsevan vanhan maalaistalon.


title: Vaahteraliigan kausi 2012

text: Vaahteraliigan kausi 2012 on Vaahteraliigan 33. kausi. Liigan runkosarja alkoi 26. toukokuuta 2012 ja Vaahteramalja XXXIII pelattiin 25. elokuuta 2012. Jokainen joukkue pelasi kymmenen ottelua runkosarjassa, jonka neljä parasta etenivät pudotuspeleihin. Finaaliottelussa Roosters kukisti hallinneen mestarin Wolverinesin ja voitti seurahistorian viidennentoista Suomen mestaruutensa.


title: Vaahteraliigan kausi 2012

text: Lappeenrannan Rajaritarit ei hakenut liigalisenssiä kaudelle 2012, vaan pudottautui II-divisioonaan. Rajaritareiden paikan liigassa otti Vantaan TAFT.


title: Vaahteraliigan kausi 2012

text: Helsinki Wolverines sai edellisen kauden mestarina osallistui kansainväliseen EFL-turnaukseen. Wolverines kohtasi kahdessa ottelussa turnauksen alkukierroksella Sveitsin pääsarjan mestarin Calanda Broncosin. Broncos voitti Wolverinesin kahdesti ja eteni seuraavalle kierrokselle yhteispistein 104–42.


title: Bob Joles

text: Robert "Bob" Joles (s. 1959) on yhdysvaltalainen ääninäyttelijä.


title: Chris Miller

text: Christopher ”Chris” Miller (s. 1968) on yhdysvaltalainen ääninäyttelijä, animaattori, ohjaaja ja käsikirjoittaja. Hänet tunnetaan muun muassa animaatioelokuvien "Shrek kolmas" (2007) ja "Saapasjalkakissa" (2011) ohjaajana sekä Madagascar-elokuvasarjan Kowalski-pingviinin ääninäyttelijänä.


title: Tom McGrath

text: Thomas ”Tom” McGrath (s. 7. elokuuta 1964) on yhdysvaltalainen ääninäyttelijä, animaattori, käsikirjoittaja ja ohjaaja. Hänet tunnetaan parhaiten ohjaamastaan Madagascar-elokuvatrilogiasta. Hän on myös työskennellyt ääninäyttelijänä useissa DreamWorks-tuotannoissa, kuten esimerkiksi elokuvissa "Virran viemää" ja "Shrek kolmas".


title: Tino Insana

text: Silvio Peter ”Tino” Insana (15. helmikuuta 1948 – 31. toukokuuta 2017) oli yhdysvaltalainen näyttelijä ja ääninäyttelijä, jonka tunnetuimmat roolit olivat elokuvissa "Naapurit" (1981) ja "Kolme kaverusta" (1986) sekä animaatiosarjassa "Tallipihan bilehileet" (2007–2011).


title: Friedrich Hirzebruch

text: Friedrich Hirzebruch (17. lokakuuta 1927 Hamm, Westfalenin provinssi, Saksa – 27. toukokuuta 2012) oli saksalainen matemaatikko. Hänen työskentelyalojaan olivat topologia, kompleksiset monistot ja algebrallinen geometria. Hän oli sukupolvensa johtava hahmo. Häntä on luonnehdittu ”Saksan sodanjälkeisen ajan merkittävimmäksi matemaatikoksi”.


title: Friedrich Hirzebruch

text: Hirzebruch väitteli filosofian tohtoriksi 1950 Münsterin yliopistosta aiheella "Über vierdimensionale Riemannsche Flächen mehrdeutiger analytischer Funktionen von zwei komplexen Veränderlichen". Hän oli Max-Planck-Institut für Mathematik -tutkimuslaitoksen perustaja.


title: Friedrich Hirzebruch

text: Hirzebruch on saanut Wolfin palkinnon matematiikasta vuonna 1988 ja Lobachevskyn palkinnon vuonna 1990.


title: Cleveland Indians

text: Cleveland Indians on vuonna 1894 perustettu Major League Baseball -joukkue Clevelandista. Seura on voittanut kaksi World Series -mestaruutta, vuosina 1920 ja 1948.


title: Cleveland Indians

text: Joukkue voitti vuoden 1920 World Series -loppuottelussa Brooklyn Robinsin otteluvoitoin 5–2. Kyseisellä kaudella joukkue koki ikävän tragedian, kun Indiansin 29-vuotias Ray Chapman sai 16. elokuuta Yankees'ia vastaan pelatussa ottelussa päähänsä Carl Maysin syötön ja menehtyi kallonmurtuman seurauksena seuraavana päivänä. Vuoden 1948 World Series'issä Indians voitti Boston Braves'in otteluvoitoin 4–2.


title: Cleveland Indians

text: Joukkue pelaa American Leaguen Keskisessä divisioonassa ja sen kotistadion on Progressive Field.


title: Kansas City Royals

text: Kansas City Royals on vuonna 1969 perustettu Major League Baseball -joukkue Missourin Kansas Citystä. Seura on voittanut kaksi World Series -mestaruutta.


title: Kansas City Royals

text: Joukkue pelaa American Leaguen Keskisessä divisioonassa ja sen kotistadion on Kauffman Stadium.


title: Los Angeles Angels of Anaheim

text: Los Angeles Angels of Anaheim on vuonna 1961 perustettu Major League Baseball -joukkue Anaheimista. Seura on voittanut yhden World Series -mestaruuden vuonna 2002.


title: Los Angeles Angels of Anaheim

text: Joukkue pelaa American Leaguen Läntisessä divisioonassa ja sen kotistadion on Angel Stadium of Anaheim.


title: Washington Nationals

text: Washington Nationals on vuonna 1969 perustettu Major League Baseball -joukkue Washingtonista. Seura perustettiin Montrealissa nimellä Montreal Expos. Vuonna 2005 seura siirtyi Washingtoniin ja otti nykyisen nimensä. Nationals ei ole voittanut yhtään World Series -mestaruutta.


title: Washington Nationals

text: Joukkue pelaa National Leaguen Itäisessä divisioonassa ja sen kotistadion on Nationals Park.


title: Atlanta Braves

text: Atlanta Braves on vuonna 1871 perustettu Major League Baseball -joukkue Atlantasta. Seura perustettiin alun perin Bostonissa, josta se siirtyi Milwaukeehen 1953. Atlantassa Braves on pelannut vuodesta 1966 lähtien. Seura on voittanut kolme World Series -mestaruutta, vuosina 1914, 1957 ja 1995. Seurasta tuli täten ensimmäinen joka on voittanut mestaruuden kolmessa eri kotikaupungissa.


title: Atlanta Braves

text: Vuoden 1914 World Series -loppuottelussa Braves voitti Philadelphia Athleticsin suoraan neljässä ottelussa voitoin 4–0.


title: Atlanta Braves

text: Joukkue pelaa National Leaguen Itäisessä divisioonassa ja sen kotistadion on SunTrust Park.


title: Atlanta Braves

text: Seura on toinen jäljellä olevista National Leaguen perustajajäsenistä (toinen on Chicago Cubs). Seura perustettiin 1871 nimellä Boston Red Stockings, nimi Braves on ollut käytössä vuodesta 1912 lähtien, joskin 1936-1940 käytettiin nimeä Bees.


title: Kuningatar Elisabetin musiikkikilpailu

text: Kuningatar Elisabetin musiikkikilpailu () on Belgiassa Brysselissä järjestettävä musiikkikilpailu. Se on nimetty Belgian kuningattaren Elisabetin mukaan.


title: Kuningatar Elisabetin musiikkikilpailu

text: Sarjoja ovat viulu (vuodesta 1937), piano (vuodesta 1938), sävellys (vuodesta 1953) ja laulu (vuodesta 1988).


title: Luettelo Keski-Maan ruuista ja juomista

text: Luettelo Keski-Maan ruuista ja juomista sisältää tietoa J. R. R. Tolkienin fantasiakirjoissa esiintyvistä fiktiivisistä ruuista ja juomista.


title: Luettelo Keski-Maan ruuista ja juomista

text: Cram on "Hobitissa" ja "Tarussa sormusten herrasta" mainittu keksin kaltainen kuivamuona, jota Laakson ja Esgarothin ihmiset valmistavat. "Hobitissa" he jakoivat sitä kääpiöille näiden matkatessa Ereboriin.


title: Luettelo Keski-Maan ruuista ja juomista

text: "Cram"in reseptiä Tolkien ei ole selittänyt, mutta se "muistuttaa keksiä, säilyy loputtomiin, on kuulemma ravitsevaa mutta ei missään tapauksessa hyvää, pikemminkin varsin tylsää muonaa jota saa jauhaa kyllästymiseen asti".


title: Luettelo Keski-Maan ruuista ja juomista

text: Hunajakakut ovat "Hobitissa" esiintyviä ja "Tarussa sormusten herrasta" mainittuja kakkuja, joita Beorn ja myöhemmin hänen jälkeläisensä, beorningit, leipovat. Ne pysyvät tuoreina pitkään kuten "cram" ja "lembas", mutta tekevät syöjänsä hyvin janoisiksi.


title: Luettelo Keski-Maan ruuista ja juomista

text: Beorningit eivät kuitenkaan mielellään jakele leipomuksiaan vieraille.


title: Luettelo Keski-Maan ruuista ja juomista

text: Lembas on "Tarussa sormusten herrasta" ja "Silmarillionissa" kuvattu haltioiden matkaleipä, joka on kiedottu "mallorn"-puun lehteen. Pienikin pala "lembas"ia auttaa syöjäänsä jaksamaan. Se pysyy tuoreena pitkään ja on maistuvampaa kuin "cram" tai hunajakakut. "Lembas" muistuttaa todellisuuden ihmisten teeleipää.


title: Luettelo Keski-Maan ruuista ja juomista

text: Lähtiessään Lothlórienista Sormuksen Saattue sai Galadrielilta "lembas"ia, jota he käyttivät peruseväänään Valtasormuksen tuhoon asti.


title: Luettelo Keski-Maan ruuista ja juomista

text: Elokuvassa Klonkku (Sméagol) varasti "lembas"-leivät Frodolta ja Samilta, kun he olivat unessa. Klonkku tiputti leivän murusia Samin viitalle, ja pudotti leivät alas Salaisten portaiden kielekkeeltä. Kun Frodo ja Sam huomasivat leipien kadonneen, Klonkku uskotteli Samin syöneen ne. Tämä tuhosi Frodon ja Samin ystävyyden väliaikaisesti.


title: Luettelo Keski-Maan ruuista ja juomista

text: Maaleipä on "Keskeneräisten tarujen kirjassa" ja "Húrinin lasten tarinassa" esiintyvä nimitys, jota vähäkääpiö Mîm käyttää keräämistään villijuurista. Juuret olivat erinomainen ravinnonlähde, jota voi säilöä talveksi ja olivat pestyinä "valkeita ja meheviä ja kuorineen keitettynä ne maistuivat hyvältä, ikään kuin leivältä."


title: Luettelo Keski-Maan ruuista ja juomista

text: Enttien vesi on "Tarussa sormusten herrasta" esiintyvää salaperäistä ja tehokasta vettä, jota entit juovat. Vaikka tiedetään hyvin vähän, he näyttävät valmistavan sitä mitä ilmeisimmin ent'asumuksien alla virtaavien jokien vedestä, mutta ainutlaatuisella ja hienostuneella maulla, joka heijastaa enttien yhteyttä puihin ja metsiin. Sillä on kasvattava voima niihin juojiin, jotka eivät ole enttejä. Pippinin ja Merrin juotua sitä, he kasvoivat pituutta kolme tuumaa ja tulivat siten Konnun historian pisimmiksi hobiteiksi.


title: Luettelo Keski-Maan ruuista ja juomista

text: Miruvor on "Tarussa sormusten herrasta" mainittu haltioiden valmistama lämmin ja tuoksuva likööri ja lääkejuoma. Se palauttaa juojansa vahvaan ja terveeseen tilaan. Elrond antoi pullollisen "miruvor"ia Gandalfille Sormuksen Saattueen lähtiessä Rivendellistä. Gandalf antoi kulauksen sitä kullekin Saattueen jäsenelle kolme kertaa matkan aikana. Ensimmäisen kerran Caradhrasin lumimyrskyn aikana, toisen kerran heidän pysähtyessä lepäämään ja kolmannen kerran ennen Moriaan astumista.


title: Pizzalaatikkomainonta

text: Pizzalaatikkomainonta on yksi mainonnan väylistä. Pizzalaatikkomainonnan ideana on painaa mainos pizzalaatikon kanteen. Pizzeriat jakavat nämä laatikot kuluttajille.


title: La Rambla

text: La Rambla on Barcelonan pääkatu. Se koostuu useista peräkkäisistä "Rambla"-nimisistä kaduista, minkä vuoksi sitä kutsutaan myös monikollisella nimellä "Las Ramblas (esp.)" tai "Les Rambles (katal.)". La Rambla alkaa Plaça de Catalunya -aukiolta ja päättyy merenrannalle Port Vell -satamaan. Kadun keskiosa on leveää kävelykatua. Se on 1,2 kilometriä pitkä.


title: La Rambla

text: La Ramblalla on paljon ravintolaterasseja, kioskeja, katukauppiaita ja katuesiintyjiä kuten ihmispatsaita, minkä vuoksi se on suosittu turistikohde. Sen varrella on myös useita tunnettuja rakennuksia, kuten Liceu-oopperatalo, La Boqueria -kauppahalli ja Palau Güell.


title: Vieno Nordström

text: Vieno Johanna Nordström (s. 29. tammikuuta 1912 Paavola) on suomalainen näytelmäkirjailija.


title: Tommi Moilanen

text: Tommi (Tuomas) Adolf Moilanen (s. 8. tammikuuta 1912 Sortavalan maalaiskunta) on suomalainen näytelmäkirjailija.


title: Tommi Moilanen

text: Nimimerkillä "Iso-Haukka":


title: Sulo Pasanen

text: Sulo Kullervo Pasanen (s. 8. elokuuta 1912 Viipuri) on suomalainen kirjailija, joka käytti myös nimimerkkiä Paavo Leimu.


title: Sulo Pasanen

text: Pasasen vanhemmat olivat kirvesmies Heikki Pasanen ja Hilma Hyvönen ja puoliso Sylvi Mirjam Kuokkanen. Hän työskenteli erilaisissa tilapäistöissä, mutta myös isänsä tapaan kirvesmiehenä, ennen kuin ryhtyi vapaaksi kirjailijaksi.


title: Olemisen sietämätön keveys (elokuva)

text: Olemisen sietämätön keveys on Philip Kaufmanin vuonna 1988 ohjaama yhdysvaltalainen elokuva Milan Kunderan vuonna 1984 julkaistusta samannimisestä romaanista.


title: Olemisen sietämätön keveys (elokuva)

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Olemisen sietämätön keveys (elokuva)

text: Prahan keväässä 1968 naistenmies Tomas (Daniel Day-Lewis) menee naimisiin Terezan (Juliette Binoche) kanssa, muttei hylkää myöskään rakastajatartaan Sabinaa (Lena Olin).


title: Sorkot

text: Sorkot ovat songhai-kansaan kuuluva etninen ryhmä Malissa, Nigerissä ja Nigeriassa. He elävät Nigerjoen varrella sen keskijuoksun järvi- ja suoalueelta aina Gulbin Khebbi -sivujoelle saakka. Sorkot harjoittavat kalastusta, virtahepojen metsästystä ja veneenrakennusta. Elinkeinoiltaan samanlaisia ryhmiä ovat Nigerin keskijuoksun bozot ja somonot..


title: Songhain kieli

text: Songhain kieli (myös "songai") on Nigerjoen keskijuoksulla Malissa, Nigerissä sekä Burkina Fasossa puhuttava songhaikieli. Sen lähisukulaisia ovat lähinnä Nigerissä ja Nigeriassa puhuttava djerma eli zarma sekä Nigerin ja Beninin dendi. Malissa ja Algeriassa on myös tuaregien puhumia songhain variantteja. Kielen puhujamääräksi arvioidaan 1,1 miljoonaa.


title: Songhain kieli

text: Kieli koostuu toisistaan poikkeavista murteista, jotka muodostavat läntisen, keskisen ja itäisen ryhmän. Yleiskielen pohjana on Gaon seudulla puhuttava itämurre, johon lukeutuu muun muassa koyraboro senni. Länsimurteita puhutaan Timbuktun alueella ja keskimurteita Douentzan piirin Homborin seudulla. Sanastossa on runsaasti lainoja hausasta.


title: Songhain kieli

text: Songhaista tuli tärkeä alueellinen kieli Songhain valtakunnan aikana 1400–1500-luvuilla. Nigerjoen varrella sitä puhutaan edelleen myös toisena kielenä. Songhaita kirjoitetaan latinalaisella kirjaimistolla.


title: Matkaparkki

text: Matkaparkki on suuresti leirintäaluetta muistuttava paikka, joka on tarkoitettu lyhytaikaiseen yöpymiseen matkailuajoneuvossa.


title: Matkaparkki

text: Matkaparkit ovat yleensä vain lyhytaikaista majoitusta varten matkailuajoneuvoille joissa on omat käymälät ja harmaavesien talteenotot. Matkaparkit eroavatkin hieman leirintäalueista:


title: Matkaparkki

text: Maksullisissa paikoissa maksu suoritetaan usein lippuautomaattiin taikka lipaslaatikkoon josta joku sen tulee noutamaan säännöllisin väliajoin. Vaikka pysäköinti olisikin maksutonta, juomavesi ja sähkö ovat yleensä maksullisia. Usein mainitaan myös vapaaehtoinen "lahjoitus".


title: Matkaparkki

text: Yksinkertaisemmassa tapauksessa matkaparkki on matkailuajoneuvoille viitoitettu normaali pysäköintialue jossa on sallittua yöpyä. Tällaisissa tapauksissa pysäköintialueita käyttävät usein myös muun tyyppiset ajoneuvot kuten henkilöautot ja linja-autot.


title: Matkaparkki

text: Nykyään matkaparkeilla on usein myös ainakin yksi vedenottopiste, jäteastiat sekä WC:n tyhjennyspiste. Tähän saattaa olla lisänä infotaulut, picnic-alueet, -tuolit ja yleiset käymälät.


title: Matkaparkki

text: Jos mukaan lisätään vielä suihkut ja pesualtaat, aluetta kutsutaan usein mukavuusalueeksi (Komfort-Stellplatz). Tämä harmaannuttaa eroa perinteisiin leirintäalueisiin entisestään. Leirintä-alueiden pitäjät ovat lisänneet matkaparkkien järjestelyä ja markkinointia teillä liikkuville alueellaan.


title: Matkaparkki

text: Keski-Euroopan turistialueilla yöpyminen matkailuajoneuvoilla pysäköintialueilla on kiellettyä, ja turistit ohjataan mieluummin leirintäalueille. Tämä ei kuitenkaan miellytä, koska entistä useammat matkailijat liikkuvat spontaanisti ja yöpyvät paikassa vain yön tai kaksi (esimerkiksi kaupunkikierros ja illallinen ravintolassa). Leirintäalueet ovat myös usein hankalasti kaupungin ulkopuolella.


title: Matkaparkki

text: Tutkimuksen mukaan matkaparkeissa yöpyvät turistit kuluttavat keskimäärin enemmän rahaa alueella kuin leirintäalueilla yöpyvät. Matkailijoiden häätäminen ei pelkästään aiheuta matkailijoiden yöpymistä yleisillä teillä, vaan vaikuttaa myös välittömästi paikallisiin yrityksiin ja verotuloihin.


title: Matkaparkki

text: Helpot matkaparkit yöksi voidaan luoda nykyisistä käyttämättömistä parkkipaikoista (esimerkiksi koulut, uimahallit ja urheiluhallit) ilman merkittäviä kustannuksia. Näin myös alueilla missä kustannukset tai infrastruktuuri estävät perinteisen leirintäalueen perustamisen. Koska matkailuajoneuvot eivät ole suoraan riippuvaisia nykyisestä infrastruktuurista, voidaan vesi- ja jätehuolto tarjota jonkin matkan päässä matkaparkista, esimerkiksi paikallisen vedenpuhdistamon yhteydessä.


title: Freeman (albumi)

text: Freeman on suomalaisen pop-laulaja Freemanin vuonna 1976 Love Records -levymerkille levyttämä albumi. Levyn tuotti ja sovitti suomalainen lauluntekijä Hector, joka teki sille myös sanoituksia.CD:n bonuskappaleet


title: Kultareuna (yhdistys)

text: Kultareuna ry. on arpajaisyhdistys, jonka työväenliikkeen järjestöt Valistustyö ja vapaa kansanvalta, Työväenlehdistön kannatusyhdistys sekä sitoutumaton Invalidien huolto perustivat Helsingissä kesäkuussa 1959. Vuoteen 2016 mennessä Kultareuna ry. on järjestänyt yli kuudetsadat arpajaiset, joiden puhdas tuotto eri yhdistyksille on ollut 27 miljoonaa euroa ja myynnin arvo lähes 100 miljoonaa euroa.


title: Niafunkén piiri

text: Niafunkén piiri () on paikallishallintoalue Timbuktun alueella Malissa. Sen pinta-ala on 11 000 neliökilometriä. Asukkaita on 175 400 henkeä (vuonna 2009).


title: Niafunkén piiri

text: Niafunkén piiri rajoittuu pohjoisessa Timbuktun alueen Goundamin ja Dirén, idässä Gourma-Rharousin ja etelässä Moptin alueen Douentzan, Moptin ja Youwaroun piireihin. Seutu kuuluu kuivuudesta kärsivään Sahelin vyöhykkeeseen. Sen läpi virtaa tulva-alueen muodostava Nigerjoki. Muita vesistöjä ovat Nigerin sivuhaarat Dioni ja Gonia sekä tulvajärvet kuten Takadji, Koboro ja Daga. Luonnonvarainen kasvillisuus käsittää akaasioita, egyptinhaarapalmuja ja jokikananhirssin kaltaisia heinäkasveja.


title: Niafunkén piiri

text: Moptin alueeseen kuulunut piiri yhdistettiin vasta muodostettuun Timbuktun alueeseen vuonna 1977, ja samalla osa siitä liitettiin uuteen Youwaroun piiriin. Nykyään Niafunkén piiriin kuuluu 8 maalaiskuntaa: Banikane Narhawa, Dianké, Fittouga, Koumaïra, Léré, N’Gorkou, Soboundou ja Soumpi. Hallinnollinen keskus on Soboundoun kunnan Niafunké. Kyliä ja nomadiryhmiä on yhteensä 310.


title: Niafunkén piiri

text: Piiri käsittää vain 2,2 % alueen pinta-alasta, mutta 26,0 % sen asukasluvusta. Asukkaista 62 % on songhaita, 22,5 % fulbeja ja 10 % bambaroita. Lisäksi on sorkoja, bozoja, tuaregeja ja maureja.


title: Niafunkén piiri

text: Väestön pääelinkeinot ovat maanviljely ja karjanhoito. Lisäksi harjoitetaan kalastusta ja käsityöammatteja. Léréssä, Darissa, Attarassa ja Saraferéssa pidetään tärkeät karjamarkkinat. Kalaa myydään Moptiin ja naapurimaihin. Elintaso on alhainen ja nuoriso pyrkii muuttamaan muualla ansiotöihin.


title: Niafunkén piiri

text: Piirissä toimii yksi esikoulu, 62 alakoulua, seitsemän yläkoulua, 12 koulutus- ja kehittämiskeskusta (CED), lyseo ja kolme koraanikoulua. Terveyspalvelut käsittävät Niafunkén poliklinikan ja 18 terveyskeskusta. Kulttuurilaitoksia ovat julkinen kirjasto, näyttelysali ja kulttuuritalo. Vesihuoltoon kuuluu kaivoja, porakaivoja sekä Niafunkén ja Lérén vesijohtoverkot. Puhtaan juomaveden ulottuvilla on 83,7 % väestöstä. Niafunkéssa on myös sähköverkko.


title: Niafunkén piiri

text: Paikallinen nähtävyys on Tondidaroun megaliittialue Takadjijärven rannalla 16 kilometriä Niafunkésta luoteeseen. Majoituspalveluja tarjoaa pieni hotelli.


title: Anja-Kaija Kärävä

text: Anja-Kaija Kärävä (28. syyskuuta 1912 Lappee – 24. tammikuuta 2004 Lahti) oli suomalainen kirjastonhoitaja, nukketeatterin johtaja ja näytelmäkirjailija.


title: Anja-Kaija Kärävä

text: Kärävä pääsi ylioppilaaksi 1933 Käkisalmen yhteislyseosta. Hän suoritti kirjastonhoitajatutkinnon 1946 ja myöhemmin hän valmistui humanististen tieteiden kandidaatiksi Helsingin yliopistosta 1968.


title: Anja-Kaija Kärävä

text: Kärävä toimi Lahden kaupunginkirjaston lastenkirjastonhoitajana 1946–1975 ja nukketeaatteri Anjakaijan johtajana vuodesta 1970.


title: Rikkakurmio

text: Rikkakurmio ("Corispermum pallasii", syn. "C. hybridum", "C. leptopterum") on revonhäntäkasveihin ("Amaranthaceae") kuuluva kasvilaji.


title: Rikkakurmio

text: Rikkakurmio on yksivuotinen, tyvestään runsaasti haarova pysty ruoho. Varren haarat ovat pitkiä ja kohenevia. Kasvi kasvaa 10–50 cm korkeaksi. Nuoret versot ovat tähtikarvaisia, mutta vanhemmiten kasvista tulee tavallisesti kalju. Kierteisesti sijoittuneiden lehtien lapa on ehyt, suikea, otakärkinen ja kooltaan 2–7 cm pitkä. Kukinnot ovat lyhyitä tähkiä, jotka sijaitsevat varren ja haarojen kärjissä. Kukat kasvavat yksittäin tukilehtien hangoissa. Tukilehtien tyviosa on leveä ja kalvolaitainen. Kehälehtiä on yksi. Suomessa rikkakurmio kukkii vasta syyskuussa. Hedelmä 3–4 mm pitkä pähkylä, jonka reunalla on tavallisesti leveä, kalvomainen siipipalle.


title: Rikkakurmio

text: Rikkaharmio on kotoisin Euroopasta. Suomessa se on kuitenkin harvinainen uustulokas, jota on tavattu muutamista paikoista Suomenlahden ja Pohjanlahden rannikolta.


title: Rikkakurmio

text: Suomessa rikkakurmiota on löydetty tyypillisissä tulokaslajin kasvupaikoissa, kuten satamissa, myllyillä ja kaatopaikoilla.


title: Tähtisarja – 30 suosikkia (Juha Tapio)

text: Tähtisarja – 30 suosikkia on Juha Tapion toinen kokoelmalevy, joka julkaistiin vuonna 2011. Se debytoi Suomen virallisen listan sijalla 23.


title: Villalaukku

text: Villalaukku ("Rhinanthus alectorolophus") on näivekasveihin ("Orobanchaceae") kuuluva laji. Sitä esiintyy Euroopan keskiosassa. Se on havaittu Suomessa vuonna 1949.


title: Villalaukku

text: Villalaukku on enintään puoli metriä korkeaksi kasvava keltakukkainen ruoho. Se näytää isolaukulta ("Rhinanthus angustifolius", "Rhinanthus serotinus"), tosin lajin kukkiessa sen verhiöt ovat pitkän valkoisen karvan peitossa. Hedelmien eli kotien kehittyessä villalaukun verhiöt kaljuuntuvat osittain. Isolaukun verhiöt ovat kokonaan kaljut.


title: Aivaras Bendžius

text: Aivaras Bendžius (s. 26. tammikuuta 1993 Elektrėnai, Liettua) on liettualainen jääkiekkoilija, joka pelaa Valko-Venäjän toiseksi korkeimman sarjatason Vyšeišaja ligan liettualaisjoukkue SC Energijassa. Hän toimii joukkueen kapteenina. Isokokokoinen Bendžius on pelipaikaltaan vasen laitahyökkääjä.


title: Aivaras Bendžius

text: Bendžius pelasi ensimmäiset miesten pelinsä kaudella 2009–2010 Latvian liigan SC Energijassa vain 16-vuotiaana. Kaudella 2010–2011 hän pelasi säännöllisesti Latvian liigassa ja oli seuraavalla kaudella 2011–2012 joukkueen paras maalintekijä ja toiseksi paras pistemies tehoilla 21+17=38 Šarūnas Kuliešiusin jälkeen. Bendžius sijoittui sarjan maalipörssissä kahdeksanneksi HK Zemgalen Ēriks Ozollapan ja HK Juniors Rigan Edgars Kuldan kanssa. Hän edusti kauden aikana myös Energijan kakkosjoukkuetta Liettuan pääsarjassa.


title: Aivaras Bendžius

text: Toukokuussa 2012 Bendžius oli aluksi viikon kestäneellä try-outilla SM-liigajoukkue Tampereen Ilveksessä Brett Parnhamin ja Dale Mitchellin tavoin. Heinäkuussa hän sai 1+2-vuotisen sopimuksen joukkueeseen. Bendžius pelasi kauttaan pääasiassa Ilveksen A-nuorissa, mutta sai tililleen myös yhden SM-liigaottelun. Hän teki liigadebyyttinsä 22. syyskuuta 2012 vieraissa Helsingin IFK:ta vastaan ja sai ottelussa jääaikaa 5.22 minuuttia. Siirtorajan kynnyksellä, tammikuun 2013 lopulla Ilves ja Bendžius purkivat sopimuksensa yhteisymmärryksessä. Hän palasi loppukaudeksi kotimaahansa ja kasvattajaseuraansa SC Energijaan pelaamaan Liettuan pääsarjaa.


title: Aivaras Bendžius

text: Kaudeksi 2013–2014 Energija siirtyi pelaamaan Valko-Venäjän toiseksi korkeinta sarjatasoa Vyšeišaja ligaa. Bendžius oli tehoilla 28+19=47 joukkueen toiseksi paras maalintekijä ja neljänneksi paras pistemies. Kevään 2014 pudotuspeleissä hän oli Energijan paras maalintekijä neljällä osumallaan. Kaudella 2014–2015 Bendžius oli joukkueen paras maalintekijä 28 osumallaan. Kesken kauden 2015–2016, tammikuussa 2016 hän siirtyi loppukaudeksi Itävallan toiseksi korkeimmalle sarjatasolle Inter-National-Leaguen slovenialaisjoukkue HDD Jeseniceen. Kaudeksi 2016–2017 Bendžius palasi taas Energijaan. Hän nousi joukkueen kapteeniksi. Bendžius voitti Energijan sisäisen pistepörssin ja jakoi sisäisen maalipörssin voiton Povilas Verenisin kanssa tehoilla 30+30=60, joilla he jakoivat koko Vyšeišaja ligan maalipörssin toisen sijan Junior Minskin Aljaksei Patsenkinin kanssa. Bendžius jakoi myös pistepörssin kuudennen sijan Junior Minskin Mih’ail Samusenkan kanssa.


title: Aivaras Bendžius

text: Bendžius edusti Liettuaa IB-divisioonan MM-kilpailuissa vuosina 2012, 2013, 2014, 2015, 2016 ja 2017, joista neljä jälkimmäistä turnausta päättyi pronssiin. Hän voitti alle 20-vuotiaiden II-divisioonan MM-kilpailujen B-lohkon kultaa vuonna 2010, jolloin Liettua nousi seuraavaksi vuodeksi I-divisioonaan. Joukkue putosi kuitenkin takaisin II-divisioonaan vuoden 2012 turnaukseen, joka päättyi A-lohkon hopeaan. Bendžius toimi turnauksessa Liettuan kapteenina, kuten myös vuoden 2013 turnauksessa. Hän edusti joukkuetta myös Sotšin olympiakisojen 2014 karsinnoissa.


title: Aivaras Bendžius

text: Bendžius pelasi myös alle 18-vuotiaiden I-divisioonan MM-kilpailuissa vuosina 2009 ja 2010 sekä alle 18-vuotiaiden II-divisioonan MM-kilpailuissa vuonna 2011, jolloin Liettua voitti B-lohkon pronssia. Hän toimi turnauksessa joukkueen kapteenina.


title: Richard Gynge

text: Richard Gynge (s. 1. helmikuuta 1987 Tyresö, Ruotsi) on ruotsalainen jääkiekkoilija, joka edustaa KHL-joukkue Lev Prahaa. Hänen vahvuuksiin kuuluu tekniset taidot ja hyökkäyspään pelaaminen. Hänen heikkouksiin kuuluu puolustuspään pelaaminen ja hänellä on parannettavaa myös luistelussa. Gynge laukoo oikealta.


title: Richard Gynge

text: Gynge on Hammarby IF:n kasvatti. Hän voitti kaudella 2005–2006 ylivoimasesti koko J20 SuperElitin piste-, maali- ja syöttöpörssin. Gynge teki 16 tehopistettä enemmän kuin pistepörssissä toiseksi sijoittunut joukkuetoveri Sebastian Ellerstad. Hän oli joukkueen paras pistemis myös kevään 2006 pudotuspeleissä tehoilla 2+3=5. Gynge pelasi samalla kaudella myös ensimmäiset miesten pelinsä pelatessaan kuusi ottelua Ruotsin toiseksi korkeimmalla sarjatasolla HockeyAllsvenskanissa.


title: Richard Gynge

text: Kaudeksi 2006–2007 Gynge teki sopimuksen Elitserien-joukkue Brynäs IF:n kanssa. Hän pelasi kautensa kuitenkin suurimmaksi osaksi lainalla Allsvenskanin Nybro IF:ssä, jonka paras pistemies ja maalintekijä Gynge oli tehoilla 21+18=39. Hän sijoittui koko Allsvenskanin maalipörssissä seitsemänneksi VIK Västerås HK:n Patrik Berglundin ja Södertälje SK:n Johan Wiklanderin kanssa. Gynge pelasi kauden aikana Brynäsissä kolme Elitserien-ottelua sekä kolme ottelua sen J20-joukkueessa. Hän pelasi myös kauden 2007–2008 suurimmaksi osaksi lainalla Allsvenskanissa; VIK Västerås HK:n ja IK Oskarshamnin joukkueissa. Gynge pelasi vain yhden Elitserien-ottelun Brynäsissä ja seitsemän sen J20-joukkueessa.


title: Richard Gynge

text: Gynge pelasi kauden 2008–2009 kokonaan Oskarshamnissa. Hän voitti tehoilla 17+24=41 joukkueen sisäisen maalipörssin ja jakoi sisäisen pistepörssin voiton Eetu Qvistin kanssa. Kaudeksi 2009–2010 Gynge siirtyi vuoden mittaisella sopimuksella AIK IF:ään. Hän sijoittui tehoilla 28+24=52 koko Allsvenskanin maalipörssissä toiseksi Leksands IF:n Pelle Prestbergin jälkeen sekä pistepörssissä kuudenneksi. Gynge oli myös AIK:n paras pistemies ja hän oli kauden päätteeksi nostamassa joukkuetta Elitserieniin. Huhtikuussa 2010 Gynge teki vuoden mittaisen jatkosopimuksen AIK:n kanssa.


title: Richard Gynge

text: Kausi 2010–2011 oli Gyngelle ensimmäinen kokonainen Elitserienissä. Hän oli tehoilla 12+11=23 AIK:n paras maalintekijä ja kolmanneksi paras pistemies. Kaudella 2011–2012 Gynge voitti 28 osumallaan koko Elitserienin maalipörssin. Hän oli Robert Rosénin jälkeen AIK:n toiseksi paras pistemies ja sijoittui Elitserienin pistepörssissä kuudenneksi.


title: Richard Gynge

text: Toukokuussa 2012 Gynge teki kaksivuotisen sopimuksen OHK Dinamo Moskovan kanssa. Gynge ehti pelata Moskovassa 29 peliä ja teki niissä 10 maalia, kunnes tammikuussa 2013 joukkue myi hänet tšekkiläiseen KHL-seuraan, Lev Prahaan.


title: Richard Gynge

text: Gynge debytoi Ruotsin A-maajoukkueessa vuoden 2012 Karjala-turnauksessa. Hänen ensimmäinen A-maaottelunsa oli näin ollen 7. marraskuuta 2012 Liberecissä pelattu turnauksen avausottelu Tšekkiä vastaan. Gynge pelasi turnauksessa uransa kaikki kolme A-maaotteluaan ja teki niissä yhden syöttöpisteen.


title: Richard Gynge

text: Gynge on pelannut myös kuusi nuorten ja neljä poikien maaottelua.


title: Elävä patsas

text: Elävä patsas tai ihmispatsas on patsaaksi tekeytyvä henkilö. Elävä patsas on pukenut ja maskeerannut itsensä patsaan näköiseksi, ja hän pysyttelee pitkiä aikoja lähes liikkumattomana. Eläviä patsaita tapaa katuesiintyjinä monien suurkaupunkien kävelykaduilla ja puistoissa, missä he saavat tienestinsä ohikulkijoiden rahalahjoituksista. Suurkaupungeissa työskentelevien esiintyjien sesonki kestää yleensä 4–5 kuukautta, ja he voivat esiintyä useita tunteja päivässä. Heitä voi myös vuokrata erilaisiin tapahtumiin.


title: Elävä patsas

text: Miimikon koulutuksesta on suurta hyötyä ihmispatsaan työssä, sillä esiintyjän täytyy pystyä lepäämään erilaisissa asennoissa sekä osata liikkua kuin hidastetussa filmissä. Esiintyjä seisoo yleensä jalustan päällä suojautuakseen koirilta.


title: Elävä patsas

text: Alankomaalaisessa Arnhemin kaupungissa 28.–29. elokuuta järjestettävillä festivaaleilla valitaan vuosittain maailman paras elävä patsas.


title: Jouko Kallioniemi

text: Jouko Kalervo Ultimo Kallioniemi (s. 12. lokakuuta 1912 Helsinki) on suomalainen näytelmäkirjailija.


title: Helmer Kalas

text: Kaarlo Helmer Kalas (aiempi sukunimi "Kilkki"; s. 1. heinäkuuta 1921 Rantasalmi – 1976 Malmö, Ruotsi) oli suomalainen sotilas, muistelmakirjailija ja vakooja.


title: Helmer Kalas

text: Kalaksen vanhemmat olivat poliisikonstaapeli August Evald Kilkki ja Martta Huopalainen. Kalas valmistui ylioppilaaksi vuonna 1940 (siirtyi VII luokalle Mikkelin lyseosta). Hän osallistui talvisotaan korpraalina ja jatkosotaan vänrikkinä käytyään välirauhan aikana kadettikoulun. Viimeksi hänen sotilasarvonsa oli luutnantti. Lapin sodan aikana Kalas loikkasi lokakuun lopulla 1944 Tornion lähelle sijoitetusta yksiköstään JR 57:stä Ruotsin kautta saksalaisten puolelle Norjaan. Oltuaan pari kuukautta saksalaisten vankileirillä hän liittyi vapaaehtoisena SS-joukkoihin sillä ehdolla, ettei hänen tarvitsisi taistella Suomea tai länsivaltoja vastaan, ja sai SS-Obersturmführerin arvon. Hän oli maaliskuusta 1945 alkaen Saksan itärintamalla panssarikomppanian päällikkönä ja myöhemmin pataljoonankomentajana. Aivan sodan lopussa hänen komppaniansa murtautui puna-armeijan saarrosta länsiliittoutuneiden puolelle ja antautui brittijoukoille 13. toukokuuta. Kalas oli 13 kuukautta brittien sotavankina Italiassa, mutta karkasi sotavankileiriltä katolisen papin avustuksella. Hän asui Italiassa kahdeksan vuotta väärällä nimellä ja liettualaisilla henkilöpapereilla toimien liikemiehenä. Hän meni vuonna 1948 naimisiin italialaisen Gina Fuserin kanssa.


title: Helmer Kalas

text: Kalas palasi Suomeen kesäkuussa 1954 ja ilmoittautui viranomaisille. Hän julkaisi vuonna 1955 muistelmakirjan "Kymmenen vuotta seikkailujen tiellä", jossa hän kertoi palvelustaan Saksan armeijassa ja muun muassa vierailustaan Dachaun keskitysleirillä. Teoksen haamukirjoitti jännityskirjailija Aarne Haapakoski. Kirja ilmestyi myös jatkokertomuksena "Kuvapostissa".


title: Helmer Kalas

text: Korkein oikeus tuomitsi vuonna 1955 Kalaksen neljän vuoden ja kahden kuukauden kuritushuonerangaistukseen siirtymisestä sodan aikana vihollisen puolelle ja Helsingin raastuvanoikeus lisäksi 18 kuukauden kuritushuonerangaistukseen vekselien väärentämisestä, mitkä yhdistettiin viiden vuoden kuritushuonetuomioksi. Kalas pakeni kuitenkin Ranskaan, mistä hän siirtyi 1957 Länsi-Saksaan ja myöhemmin Ruotsin Göteborgiin. Näihin aikoihin Kalas ryhtyi Yhdysvaltain tiedustelupalvelun CIA:n palvelukseen vakoillakseen Neuvostoliittoa vastaan. Hän värväsi vuonna 1958 CIA:n vakoojaksi virolaisen emigrantin Heinrich Markin, joka hankki tietoja Neuvosto-Eestistä. CIA ilmeisesti lopetti yhteistyön Kalaksen kanssa 1959 ja keskittyi Markiin. Kalaksen vaimo ilmiantoi lopulta hänet toimittamalla salaisia asiakirjoja sisältäneen salkun Ruotsin poliisille. Kalas ja Mark vangittiin tammikuussa 1961. Kalas tuomittiin saman vuoden maaliskuussa vakoilusta kymmenen kuukauden pakkotyöhön, 5 000 kruunun korvauksiin valtiolle ja karkotettavaksi Ruotsista. Mark tuomittiin seitsemän kuukauden pakkotyöhön. Vuonna 1963 Kalas väitti tanskalaiselle lehdelle, että Ruotsin viranomaiset olisivat vuotaneet salaisiksi julistettuja oikeudenkäynnin asiakirjoja Suomeen. Hän oli tuolloin edelleen Suomessa etsintäkuulutettuna maanpetoksesta. Heinrich Markista tuli myöhemmin Viron pakolaishallituksen pääministeri ja presidentti.


title: Helmer Kalas

text: Kalas löydettiin lopulta kuolleena hotellista Ruotsin Malmössa.


title: Kalas

text: Kalas voi tarkoittaa seuraavaa:


title: Lea Sarasto

text: Lea Irmelin Sarasto (s. 18. marraskuuta 1912 Helsinki) on suomalainen kirjailija.


title: Asser Järvinen

text: Asser Samuel Järvinen (s. 17. tammikuuta 1892 Jalasjärvi – 13. lokakuuta 1935) oli suomalainen insinööriupseeri ja lentokonesuunnittelija. Hän työskenteli Valtion lentokonetehtaalla vuosina 1921–1932. Hänen vanhempansa olivat pankinjohtaja Samuel Järvinen ja Helena Järvinen. Hän ei käynyt normaaleja kouluja, vaan ansioluettelossa lukee ”Esiopinnot yksityisesti ilman todistuksia”. Järvinen meni Vöyrin sotakouluun vuonna 1918 ja osallistui Helsingin valtaukseen saman vuoden huhtikuussa.


title: Asser Järvinen

text: Järvisen ilmailu-ura sai alkunsa Turun ilmailukoulussa. Hän oli ohjaajana Suomen neljännessä Stetinin M-9-lentoveneelle sattuneessa lento-onnettomuudessa 20. syyskuuta 1918, joka vaati matkustajan hengen. Järvinen menetti koneensa hallinnan ensimmäisellä yksinlennollaan ja keskittyi sen jälkeen enemmän lentotekniikkaan. Hän palveli seitsemän kuukautta Turun lento-osastossa teknillisenä upseerina ja kolme kuukautta vastaavassa tehtävässä Sortavalassa.


title: Asser Järvinen

text: Järvinen nimitettiin vänrikkinä ilmailupataljoonan vanhemmaksi insinööriupseeriksi vuonna 1919 ja seuraavana vuonna ilmailuvoimien esikunnan teknillisen toimiston päälliköksi. Tästä virasta hänet siirrettiin 18. elokuuta 1921 luutnanttina Ilmailuvoimien lentokonetehtaan ensimmäiseksi johtajaksi. Kapteeniksi Järvinen ylennettiin itsenäisyyspäivänä 1924. Lopulta Järvinen joutui eroamaan lentokonetehtaan johtotehtävistä tehtaan toiminnan jouduttua Oeschin komitean tutkittavaksi. Puolustusministeri Jari Lahdensuo vaati Järvisen erottamista vuoden 1931 joulukuusta alkaen, mutta tehtaan johtokunta ei ollut halukas erottamaan Järvistä. Puolustusministeri onnistui Järvisen erottamisessa vasta marraskuussa 1932, mikä oli vaatinut puolustuslaitoksen alaisten tehtaiden ohjesäännön muuttamista siten, että toimitusjohtajan ottamisesta ja erottamisesta päätti puolustusministeriö tehtaan johdon sijasta. Järvinen ei jäänyt odottamaan enää erottamistaan, vaan esitti eroanomuksensa tehtaan johtokunnalle, joka myönsi hänelle eron 15. marraskuuta alkaen. Puolustusministeriö vahvisti eron uusien menettelytapojen mukaisesti 31. joulukuuta 1932. Järvinen kuoli majurina 43 vuoden iässä.


title: Asser Järvinen

text: Järvinen täydensi itse oppimiaan lentotekniikan taitoja komennuksella Ranskaan Istren, Avordin, Bordeaux’n ja St. Raphaëlin lentokouluihin touko-joulukuussa 1919. Muutamaa vuotta myöhemmin hän opiskeli lentotekniikkaa École supérieure d’aéronautique et de construction mécanique -koulussa Pariisissa 22. syyskuuta 1923 – 29. syyskuuta 1925. Tästä ja ilmailuvoimien komentajan esityksistä huolimatta häntä ei nimitetty vuonna 1927 insinööriupseerin virkaan, sillä Suomen Teknillisen Korkeakoulun professorien lausunnon mukaan kyseisen koulun opetus oli matematiikaltaan lyseotasoista.


title: Asser Järvinen

text: Järvinen oli alastaan kiinnostunut ”self made man”, joka erikoistui erityisesti lentokonemoottoreihin. Hän teki näissä asioissa lukuisia ulkomaanmatkoja moottoritehtaille ja myös opetti moottori- ja lujuusoppia ohjaajille, mekaanikoille ja tähystäjille. Lisäksi Järvinen osallistui lähes jokaiseen ilmailuvoimien lentokonehankintaan liittyneeseen ulkomaan komennukseen vuosina 1923–1930.


title: Asser Järvinen

text: Uransa huippuaikoina Järvisellä oli useita sivu- ja luottamustoimia, joista esimerkkeinä Kulkulaitosten ja yleisten töiden ministeriön nimeämä siviililentokoneiden vanhempi tarkastaja, Pohjola-yhtiöiden tekninen neuvonantaja ilmailuvakuutuksia varten ja Aero-lehden toimituskunnan jäsen. Järvinen laati myös kulkulaitosten ja yleisten töiden ministeriön toimeksiannosta Suomen ilmailuasetuksen.


title: Resande Man

text: Resande Man oli ruotsalainen kruunulle kuulunut sotalaiva, joka upposi vuonna 1660 Tukholman saaristossa Vikstenin luona Älvsnabbenin ja Landsortin välillä.


title: Resande Man

text: Laiva oli matkalla Puolaan lastinaan kultaa, rahaa ja jalokiviä, joilla oli tarkoitus taivutella Puolaa liittoutumaan Ruotsin kanssa Venäjää vastaan.


title: Resande Man

text: Laivan mukana hukkui 38 miehistön jäsentä. 26 pelastui, ja heidän antamiensa tietojen perusteella laiva löydettiin. Vuosi uppoamisen jälkeen hylystä nostettiin 22 kanuunaa ja osa arvotavarasta.


title: Resande Man

text: Hylkyä ei sen jälkeen enää etsinnöissä löytynyt, ennen kuin keväällä 2012 ruotsalainen meriarkeologinen yhdistys ilmoitti todennäköisesti löytäneensä sen. Hylky on samanpituinen, ja siitä puuttuu päämasto, kuten oli aikanaan ilmoitettukin. Muita sotalaivojen uppoamisia paikalla ei tiedetä tapahtuneen.


title: Alan Valentine

text: Alan Chester Valentine (23. helmikuuta 1901 Glen Cove, New York – 14. heinäkuuta 1980 Rockland, Maine) oli yhdysvaltalainen professori ja rugby union -pelaaja.


title: Alan Valentine

text: Valentine opiskeli aiemmin Pennsylvanian yliopistossa maisteriksi ja jatkoi sen jälkeen Oxfordin yliopistoon Englantiin. Siellä hän pelasi ensimmäisenä amerikkalaisena kolme kertaa rugby-ottelussa Cambridgea vastaan ja tuli tunnetuksi vahvana taklaajana. Valentinen palattua Yhdysvaltoihin hän alkoi järjestää joukkuetta Pariisin olympialaisiin 1924, joissa maa lopulta voitti kultaa ja Valentine pelasi hyökkääjänä.


title: Alan Valentine

text: Valentinella oli monia akateemisia tehtäviä Oxfordin yliopistosta lähtemisen jälkeen, hän toimi muun muassa Yalessa taidehistorian professorina vuoteen 1935 saakka. Tuona vuonna hänestä tuli Rochesterin yliopiston presidentti, ja 34-vuotiaana hän on yksi nuorimmista suuren yliopiston johtajista koskaan. Toisen maailmansodan jälkeen hän oli mukana Marshall-apu -ohjelmassa. Vuonna 1950 Yhdysvaltain presidentti Harry S. Truman nimesi hänet projektin johtajaksi. Valentine myös kirjoitti elämänsä aikana useita kirjoja ja sai monia kunnia-arvonimiä.


title: Kyllikki Pellinen

text: Kyllikki Immonen, o. s. "Pellinen" (19. joulukuuta 1912 Tuusula – 20. maaliskuuta 1998 Outokumpu) oli suomalainen opettaja ja kirjailija.


title: Kyllikki Pellinen

text: Immosen vanhemmat olivat Aleksi Pellinen ja Ida Tallgren. Hän pääsi ylioppilaaksi Riihimäen yhteiskoulusta 1932 ja valmistui filosofian maisteriksi.


title: Kyllikki Pellinen

text: Kyllikki Immonen oli naimisissa Lauri Immosen kanssa. Heidän poikansa kansakoulunopettaja Tapani Immonen (s. 1945) on kirjoittanut muutamia jännitysromaaneita.


title: Kyllikki Pellinen

text:
Nimellä "Kyllikki Pellinen":
Nimellä "Kyllikki Immonen":


title: Julio César Terán Dutari

text: Julio César Terán Dutari (s. 15. elokuuta 1933) on panamalaissyntyinen, Ecuadorissa toimiva roomalaiskatolinen piispa. Hänet vihittiin jesuiittojen papiksi 25. heinäkuuta 1963 ja nimitettiin Quiton arkkihiippakunnan vihkipiispaksi sekä Horrean titulaaripiispaksi 12. heinäkuuta 1995. Piispaksi vihkiminen seurasi 30. syyskuuta. Pääkonsekraattorina toimi Antonio José González Zumárraga, jota avustivat José Mario Ruiz Navas ja Luis Enrique Orellana Ricaurte.


title: Julio César Terán Dutari

text: Terán Dutari sai 14. helmikuuta 2004 Ibarran piispaksi, jona hän toimi, kunnes jäi eläkkeelle 25. maaliskuuta 2011. Hän sai 15. maaliskuuta 2012 nimityksen Santo Domingo en Ecuadorin apostoliseksi hallitsijaksi.


title: José Fernández Arteaga

text: José Fernández Arteaga (s. 12. syyskuuta 1933) on meksikolainen roomalaiskatolinen arkkipiispa. Hänet vihittiin papiksi Tulancingon hiippakuntaan 4. huhtikuuta 1957 ja nimitettiin Apatzinganin hiippakuntaan 13. heinäkuuta 1974, ja piispaksi vihkiminen seurasi 12. syyskuuta. Pääkonsekraattorina toimi Mario Pio Gaspari, jota avustivat Victorino Alvarez Tena ja José Abraham Martínez Betancourt.


title: José Fernández Arteaga

text: Fernández Arteaga sai 8. helmikuuta 1980 nimityksen Coliman piispaksi ja 20. joulukuuta 1988 Chihuahuan koadjuuttoriarkkipiispaksi. Hänestä tuli Chihuahuan arkkipiispa 24. kesäkuuta 1991. Hän jäi eläkkeelle 29. syyskuuta 2009.


title: Ruth Winch

text: Ruth Isabel Winch (25. elokuuta 1870 Ryde, Wightsaari – 9. tammikuuta 1952 Beaumaris, Anglesey) oli brittiläinen tennispelaaja ja olympiamitalisti. Hän osallistui Lontoon olympialaisissa 1908 kaksinpeliin, josta hän sai pronssia. Winch pääsi turnauksessa välieriin saakka pelaamatta otteluakaan, ja hävisi tuolloin brittiläiselle Dorothea Douglass Chambersille.


title: Dominique Kimpinde Amando

text: Dominique Kimpinde Amando (14. elokuuta 1933 – 22. tammikuuta 2017) oli Kongon demokraattisesta tasavallasta kotoisin ollut roomalaiskatolinen piispa. Hänet vihittiin 29. kesäkuuta 1962 papiksi Baudouinvillen hiippakuntaan (myöh. Kalemie-Kirungu). Kimpinde Amando nimitettiin Kilwa-Kasengan piispaksi 28. maaliskuuta 1980, ja piispaksi vihkiminen seurasi 4. toukokuuta. Pääkonsekraattorina toimi paavi Johannes Paavali II, jota avustivat Agnelo Rossi ja Joseph-Albert Malula.


title: Dominique Kimpinde Amando

text: 31. maaliskuuta 1989 Kimpinde Amando sai nimityksen Kalemie-Kirungun piispaksi, ja tässä virassa hän toimi, kunnes vetäytyi eläkkeelle 15. syyskuuta 2010.


title: Tauno Terho

text: Tauno Taneli Terho (27. marraskuuta 1912 Helsinki – 6. huhtikuuta 1976 Helsinki) oli suomalainen näytelmäkirjailija.


title: Jean-Pierre Tafunga Mbayo

text: Jean-Pierre Tafunga Mbayo (s. 25. heinäkuuta 1942) on kinshasankongolainen roomalaiskatolinen arkkipiispa. Hänet vihittiin salesiaanien papiksi 16. syyskuuta 1972 ja nimitettiin Kilwa-Kasengan hiippakunnan johtoon 6. lokakuuta 1992. Piispaksi vihkiminen seurasi 31. tammikuuta 1993. Pääkonsekraattorina toimi Eugène Kabanga Songasonga, jota avustivat Faustin Ngabu ja Dominique Kimpinde Amando.


title: Jean-Pierre Tafunga Mbayo

text: Tafunga Mbayo sai 10. kesäkuuta 2002 nimityksen Uviran piispaksi. Hänet nimitettiin 31. heinäkuuta 2008 Lubumbashin koadjuuttoriarkkipiispaksi, ja 1. joulukuuta 2010 hänestä tuli sen arkkipiispa.


title: Fulgence Muteba Mugalu

text: Fulgence Muteba Mugalu (s. 9. heinäkuuta 1962 Kongolo) on kinshasankongolainen roomalaiskatolinen piispa. Hänet vihittiin papiksi Kongolon hiippakuntaan 5. elokuuta 1990 ja nimitettiin Kilwa-Kasengan hiippakunnan johtoon 18. maaliskuuta 2005. Piispaksi vihkiminen seurasi 23. heinäkuuta. Pääkonsekraattorina toimi Dominique Kimpinde Amando, jota avustivat Jérôme Nday Kanyangu Lukundwe ja Nestor Ngoy Katahwa.


title: Oscar Ngoy wa Mpanga

text: Oscar Ngoy wa Mpanga (s. 5. joulukuuta 1964) on kinshasankongolainen roomalaiskatolinen piispa. Hänestä tuli spiritaani vuonna 1988, ja hän sai pappisvihkimyksensä 26. heinäkuuta 1992. Hänet nimitettiin Kongolon hiippakunnan johtoon 31. maaliskuuta 2007. Piispaksi vihkiminen seurasi 9. kesäkuuta. Pääkonsekraattorina toimi Jérôme Nday Kanyangu Lukundwe, jota avustivat Giovanni d'Aniello ja Nestor Ngoy Katahwa.


title: Harry Hebner

text: Harry J. Hebner (15. kesäkuuta 1891 Chicago – 12. lokakuuta 1968 Lake Worth) oli yhdysvaltalainen uimari, vesipalloilija ja olympiavoittaja.


title: Harry Hebner

text: Hebner oli vuonna 1908 Lontoon olympialaisissa mukana maansa pronssia voittaneessa 4 × 200 metrin vapaauintiviestijoukkueessa ja pääsi välieriin saakka 100 metrin vapaauinnin henkilökohtaisella matkalla. Hän piti kaikkia selkäuinnin maailmanennätyksiä hallussaan vuosina 1910–1917, ja Hebner voitti tuona aikana muun muassa 100 metrin selkäuinnin olympiakultaa 1912 olympiaennätyksellä 1.21,2 sekä seitsemän AAU:n 150 jaardin selkäuintititteliä. Hebner sai Tukholman olympialaisista 1912 selkäuintikullan lisäksi hopeaa vapaauintiviestistä. Hän voitti urallaan 35 AAU:n mestaruutta uinnissa.


title: Harry Hebner

text: Hebner pelasi vesipallossa Illinois Athletic Clubin riveissä saaden AAU:n mestaruuden seitsemästi. Hän osallistui lajissa olympialaisiin 1920, jolloin Yhdysvallat oli turnauksen kuudes. Hebner kuoli vuonna 1968, ja samana vuonna hänet nimettiin uinnin kansainväliseen kunniagalleriaan.


title: Bernard Joseph Harrington

text: Bernard Joseph Harrington (s. 6. syyskuuta 1933 Detroit) on yhdysvaltalainen roomalaiskatolinen piispa. Hänet vihittiin papiksi Detroitin arkkihiippakuntaan 6. kesäkuuta 1959 ja nimitettiin sen vihkipiispaksi sekä Uzaliksen titulaaripiispaksi 23. marraskuuta 1993. Piispaksi vihkiminen seurasi 6. tammikuuta 1994. Pääkonsekraattorina toimi Adam Joseph Maida, jota avustivat Dale Joseph Melczek ja Walter Joseph Schoenherr.


title: Bernard Joseph Harrington

text: Harrington sai 4. marraskuuta 1998 nimityksen Winonan piispaksi, jonka virkaan hänet asetettiin 6. tammikuuta 1999. Hän jäi eläkkeelle 7. toukokuuta 2009.


title: Herman Wilhelm Avellan

text: Herman Wilhelm Avellan (28. marraskuuta 1912 Viipuri – 13. heinäkuuta 1980) oli suomalainen lääkäri ja ruotsin kielellä kirjoittanut kirjailija.


title: Herman Wilhelm Avellan

text: Avellanin vanhemmat olivat varatuomari Johan Severin Avellan ja Alice Sophie Thesleff ja puoliso vuodesta 1940 Greta Christiane Rothe. Avellan pääsi ylioppilaaksi 1930 ja valmistui lääketieteen kandidaatiksi 1935 sekä lisensiaatiksi 1943. Keuhkosairauksiin Avellan erikoistui 1947. Avellan toimi Helsingissä aluelääkärinä 1946–1972 ja terveyskeskuslääkärinä 1972–1975. Hän oli myös Kulosaaren ruotsalaisen yhteiskoulun koululääkärinä 1946–1965. Sotilasarvoltaan Avellan oli lääkintäkapteeni (1943).


title: Kolme Sormusta

text: Kolme Sormusta ovat kuvitteelliset esineet, jotka esiintyvät J. R. R. Tolkienin fantasiakirjoissa. Ne ovat Valtasormuksen jälkeen voimakkaimmat mahtisormukset.


title: Kolme Sormusta

text: Kolme sormusta takoi Celebrimbor, joka oli oppinut taidon Annatarilta, joka paljastuikin myöhemmin Sauroniksi. Näihin mahtisormuksiin Sauron ei ollut koskaan koskenut, mutta koska hän oli opettanut niiden takomisen Celebrimborille, ne olivat yhteydessä Valtasormukseen. Haltiat kuitenkin huomasivat asian eivätkä käyttäneet sormuksia ennen Kolmannen Ajan alkua.


title: Kolme Sormusta

text:
Sormukset olivat näkymättömiä paitsi sille, joka oli nähnyt Silmän. Frodo näki Nenyan Galadrielin sormessa kun hän oli nähnyt Silmän
Galadrielin peilin kautta. Valtasormuksen tuhouduttua sormukset näkyivät kantajiensa sormessa ja niiden voima oli mennyt.


title: Kolme Sormusta

text: Elrond sanoo näiden sormusten tekijöiden ajatelleen luovuutta, parannusta ja ymmärtämystä ja että käyttäjien ajatukset ja mieli paljastuisivat ja kaikki mitä sormuksilla on tehty, kääntyisi tekijöiden turmioksi ja pahaksi. Hän myös aavistaa, että sormusten voima katoaisi Valtasormuksen tuhoutumisen myötä. Kuitenkin tämä olisi parempi kuin että kaikki sortuisi pimeyteen.


title: Kolme Sormusta

text: Narya oli punaisella kivellä, rubiinilla, koristeltu sormus. Celebrimbor antoi tämän sormuksen alun perin Gil-galadille Vilyan ohella. Gil-galad antoi kuitenkin tämän sormuksen luutnantilleen, Círdanille. "Tarun sormusten herrasta" mukaan tämä sormus annettiinkin Círdanille jo heti takomisen jälkeen. Kolmannella Ajalla Círdan antoi Naryan Gandalfille.


title: Kolme Sormusta

text: Tämä sormus antoi kantajalleen rohkeutta sekä uskoa tehtäväänsä ja sen tekemiseen. Gondorin puolustuksessa Gandalf valoi Naryan avulla puolustajiin rohkeutta ja karkotti Nazgûlien lietsomaa pelkoa.


title: Kolme Sormusta

text: Círdan aavisti Gandalfin tarvitsevan sormusta ja antoi sen hänelle, sillä Círdanilla se "makaisi tyhjän panttina" kuten hän sanoi Gandalfille.


title: Kolme Sormusta

text: Naryaa on kutsuttu myös nimillä Punainen Sormus, Tulen Sormus ja Kolmas Sormus.


title: Kolme Sormusta

text: Nenya oli "mithril"istä taottu ja valkoisella kivellä koristeltu sormus. Tämän sormuksen omisti Galadriel, Lothlórienin Valtiatar. Sormuksen omistajuus toi kuitenkin hänelle surua, sillä se sai hänet kaipaamaan merta ja halua palata Kuolemattomille Maille.


title: Kolme Sormusta

text: Sormus auttoi torjumaan Dol Guldurista Lotholórieniin hyökänneet joukot, sillä vain Sauron olisi voinut uhmata sitä. Haltijoiden lyötyä joukot Galadriel puhdisti Dol Guldurin sormuksen avulla. Sauronin kukistuttua Nenya menetti voimansa ja Galadriel vei sen mukanaan meren yli.


title: Kolme Sormusta

text: Nenyaa on kutsuttu myös nimillä Valkoinen Sormus, Veden Sormus ja Timanttisormus.


title: Kolme Sormusta

text: Vilya oli kultainen sinisellä kivellä, safiirilla, koristeltu sormus. Tämä sormus annettiin aluksi Naryan ohella Gil-galadille. Gil-galad kantoi sitä aina Dagorladin taisteluun asti, jossa hän kaatui. Hän antoi sormuksen Elrondille juuri ennen kuolemaansa. Taistelun jälkeen Elrond vei sormuksen Rivendelliin ja Kolmannen Ajan lopussa meren yli.


title: Kolme Sormusta

text: Vilyaa on kutsuttu myös nimillä Sininen Sormus, Ilman Sormus ja Safiirisormus.


title: Spring Breakers

text: Spring Breakers on Harmony Korinen käsikirjoittama ja ohjaama yhdysvaltalainen rikos-komediaelokuva, jonka pääosissa ovat Selena Gomez, Vanessa Hudgens, Ashley Benson, Rachel Korine ja James Franco. Elokuvan maailmanensi-ilta oli Venetsian elokuvajuhlilla syyskuussa 2012. Teatterilevitykseen se tuli Yhdysvalloissa maaliskuussa 2013 ja Suomessa toukokuussa 2013.


title: Spring Breakers

text: Vuonna 2016 "Spring Breakers" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Spring Breakers

text: "Spring Breakers" seuraa neljää tyttöä, jotka lähtevät collegen kevättauolla lomalle Floridaan. Matkan he kustantavat ryöstämällä lounaspaikan ja juhlivat perillä estoitta, kunnes jäävät kiinni huumeratsiassa. Paikallinen räppäri Alien (James Franco) maksaa heidät ulos putkasta, ja tyttöjen syöksykierre jatkuu hänen rinnallaan – ainakin niiden, jotka eivät ymmärrä lähteä linja-autolla takaisin kohti kotia.


title: Pentti-Oskari Kangas

text: Pentti-Oskari Kangas (s. 20. toukokuuta 1943 Uusikaupunki) on suomalainen matkailuyrittäjä ja entinen muusikko, musiikkitoimittaja ja kalankasvattaja.


title: Pentti-Oskari Kangas

text:
Pentti-Oskari Kangas valmistui kansakoulunopettajaksi Rauman opettajaseminaarista 1964. Hän toimi opettajana viiden vuoden ajan. Vuonna 1966 Kangas perusti huumoriyhtyeen Pentti-Oskari Kankaan 7 Seinähullua Veljestä (sittemmin nimeltään Seitsemän seinähullua veljestä). Jäätyään pois yhtyeestä hän on toiminut sen tuottajana.
Kangas on toiminut yrittäjänä monella alalla, vuodesta 1985 lähtien matkailuyrittäjänä saaristossa. Hänen yrityksensä Herrankukkaro sijaitsee Rymättylässä. Kangas on useina vuosina toiminut myös kenttätyöntekijänä köyhien lasten ja vammaisten Lotus Hill -avustushankkeessa Sri Lankassa.


title: Transtukipiste

text: Transtukipiste on Setan yhteydessä toimiva transihmisille ja heidän läheisilleen psykososiaalisia tukipalveluita tarjoava yksikkö ja sukupuolen monimuotoisuuden asiantuntijana. Transtukipistettä rahoittaa Sosiaali- ja terveysjärjestöjen avustuskeskus. Transtukipiste konsultoi ja kouluttaa sekä kokoaa tutkimustietoa ja kokemuksellista ymmärrystä sukupuolen variaatiosta. Transtukipiste on perustettu vuonna 1994.


title: Lemmy Caution

text: Lemmy Caution on brittiläisen kirjailija Peter Cheyneyn luoma fiktiivinen etsivähahmo. Cheyney julkaisi yhteensä 10 Lemmy Caution -romaania vuosina 1936-1945. Vanhemmissa teoksissa Caution on FBI-agentti, myöhemmin yksityisetsivä. Ensimmäisen kirjan julkaisun aikoihin Cheyney toimi itsekin poliisina, mutta kirjan menestyksen myötä hänestä tuli päätoiminen kirjailija. Kirjat on ensimmäistä lukuun ottamatta julkaistu myös suomeksi 1940–1960-luvuilla.


title: Lemmy Caution

text: Toisen maailmansodan jälkeen Cheyneyn dekkarit saavuttivat suurta suosiota Ranskassa. Vuosina 1953–1965 maassa valmistui yhteensä kahdeksan Lemmy Caution -elokuvaa. Kaikkien pääosaa esitti venäläistaustainen amerikkalaisnäyttelijä Eddie Constantine. Tunnetuin Lemmy Caution -elokuvista on Jean-Luc Godardin ohjaama, tyyliltään muista täysin poikkeava "Lemmy Caution – piru mieheksi" (1965).


title: Lemmy Caution

text: Bernard Borderien ohjaamassa "Eddie ja naiset" -elokuvassa on rooli myös suomalaisella Carita Järvisellä.


title: Vyöankeriaat

text: Vyöankeriaat (Myrocongridae) on ankeriaskaloihin kuuluva heimo. Heimon lajeja tavataan Atlantilta ja indopasifiselta merialueelta.


title: Vyöankeriaat

text: Vyöankeriaiden heimoon kuuluu 1 suku ja 5 lajia. Lajit ovat punavyöankerias ("Myroconger compressus"), "M. gracilis", mustahammasankerias ("M. nigrodentatus"), "M. prolixus" ja "M. seychellensis". Ruumiinrakenteeltaan ne ovat pitkähköjä ja litteäruumiisia kaloja. Vyöankeriaiden selkä- ja pyrstöevät ovat pitkät ja yhtyneet pyrstöevän kanssa. Rintaevät ovat hyvin kehittyneet. Kalojen silmät ovat kookkaat ja suu keskikokoinen. Väriltään vyöankeriaat ovat usein punaisia tai kellertäviä. Vyöankeriaita pidetään valemureenojen (Chlopsodae) ja mureenojen (Muraenidae) alkeellisena sisarheimona.


title: Vyöankeriaat

text: Suurin osa vyöankeriaslajeista elää trooppisissa vesissä itäisellä Atlantilla ja eräät lajit Tyynessämeressä tai Intian valtameressä. Ne elävät yleensä 50–560 metrin syvyydessä.


title: Angelo Ogbonna

text: Angelo Obinze Ogbonna (s. 23. toukokuuta 1988 Cassino) on italialainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa West Ham Unitedia.


title: Alessandro Diamanti

text: Alessandro Diamanti (s. 2. toukokuuta 1983 Prato, Italia) on italialainen jalkapalloilija, pelipaikaltaan keskikenttäpelaaja. Diamanti voi kuitenkin siirtyä vaivattomasti myös hyökkääjän rooliin, kuten hän pelasi Italian EM-joukkueessa, hyökkääjänä. Hän edustaa Serie A -joukkue Palermoa. Diamanti on 2010-luvun alkupuolella pelannut Italian maajoukkueessa.


title: Alessandro Diamanti

text: Aikaisemmin hän on pelannut Bolognassa, West Hamissa, Livornossa ja Pratossa.


title: Jetro Willems

text: Jetro Willems (s. 30. maaliskuuta 1994 Rotterdam, Alankomaat) on alankomaalainen jalkapalloilija, pelipaikaltaan puolustaja. Hän edustaa Eredivisie-joukkue PSV Eindhovenia. Hän on kaikkien aikojen nuorin pelaaja EM-kisojen historiassa.


title: Marcin Wasilewski

text: Marcin Wasilewski (s. 9. kesäkuuta 1980 Krakova, Puola) on puolalainen jalkapalloilija, pelipaikaltaan puolustaja. Hän on edustanut muun muassa belgialaisseura RSC Anderlechtiä ja Englannin Valioliigan Leicester Cityä. Wasilewski debytoi maansa maajoukkueessa vuonna 2002 ja on pelannut kaksissa arvokisoissa, EM-kilpailuissa vuosina 2008 ja 2012. Kaikkiaan hän on pelannut 60 maaottelua ja tehnyt niissä kaksi maalia.


title: Ludovic Obraniak

text: Ludovic Obraniak (s. 10. marraskuuta 1984 Longeville-lès-Metz, Ranska) on Puolaa edustava ranskalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigan Werder Bremenia. Obraniak valittiin vuoden 2012 EM-kilpailuihin. Obraniak tunnetaan luotettavana vapaa-, kulma- ja rangaistuspotkujen laukojana. Ranskalaissyntyinen Obraniak edusti Ranskaa eri nuorisomaajoukkueissa mutta siirtyi vuonna 2009 Puolan maajoukkueeseen käytyä selväksi että hänellä oli puolalaissyntyisen mutta jo lapsena perheensä mukana Ranskaan muuttaneen isoisänsä vuoksi mahdollisuus Puolan kansalaisuuteen ja siten edustusoikeuteen maan jalkapallomaajoukkueessa.


title: Grzegorz Wojtkowiak

text: Grzegorz Wojtkowiak (s. 26. tammikuuta 1984 Kostrzyn nad Odrą, Puola) on puolalainen jalkapalloilija, pelipaikaltaan laitapuolustaja. Hän edustaa Ekstraklasan Lechia Gdańskia. Wojtkowiak valittiin vuoden 2012 EM-kilpailuihin.


title: Adam Matuszczyk

text: Adam Matuszczyk (s. 14. helmikuuta 1989 Gliwice, Puola) on puolalainen jalkapalloilija, pelipaikaltaan keskikenttäpelaaja. Hän edustaa 2. Bundesliigan Fortuna Düsseldorfia. Matuszczyk valittiin vuoden 2012 EM-kilpailuihin.


title: Eugen Polanski

text: Eugen Polanski (s. 17. maaliskuuta 1986 Sosnowiec, Puola) on puolalainen jalkapalloilija, pelipaikaltaan keskikenttäpelaaja. Hän edustaa Bundesliigan 1. FSV Mainz 05:ia. Polanski valittiin vuoden 2012 EM-kilpailuihin.


title: Maciej Rybus

text: Maciej Rybus (s. 19. elokuuta 1989 Łowicz, Puola) on puolalainen jalkapalloilija, pelipaikaltaan laitalinkki. Hän edustaa venäläistä Lokomotiv Moskovaa, jonne hän siirtyi ranskalaisseura Olympique Lyonnaisista. Rybus kuului Puolan maajoukkueeseen EM-kilpailuissa 2012 ja MM-kilpailuissa 2018. Hän on pelannut 53 maaottelua ja tehnyt niissä kaksi maalia.


title: Jakub Wawrzyniak

text: Jakub Wawrzyniak (s. 7. heinäkuuta 1983 Kutno, Puola) on puolalainen jalkapalloilija, pelipaikaltaan puolustaja. Hän edustaa Ekstraklasan Lechia Gdańskia tammikuusta 2015 lähtien. Wawrzyniak valittiin vuoden 2012 EM-kilpailuihin.


title: Rafał Murawski

text: Rafał Murawski (s. 9. lokakuuta 1981 Malbork, Puola) on puolalainen jalkapalloilija, pelipaikaltaan keskikenttäpelaaja. Hän edustaa Ekstraklasan Lech Poznańia. Murawski valittiin Puolan joukkueeseen vuoden 2012 EM-kilpailuihin.


title: Grzegorz Sandomierski

text: Grzegorz Sandomierski (s. 5. syyskuuta 1989 Białystok, Puola) on puolalainen jalkapalloilija, pelipaikaltaan maalivahti. Hän edustaa Ekstraklasan Jagiellonia Białystokia. Sandomierski valittiin Puolan joukkueeseen vuoden 2012 EM-kilpailuihin.


title: Marcin Kamiński

text: Marcin Kamiński (s. 15. tammikuuta 1992 Konin, Puola) on puolalainen jalkapalloilija, pelipaikaltaan keskuspuolustaja. Hän edustaa Ekstraklasan Lech Poznańia. Kamiński valittiin Puolan joukkueeseen vuoden 2012 EM-kilpailuihin.


title: Marcin Kamiński

text: Kesäkuussa 2016 hän teki kolmen vuoden sopimuksen VfB Stuttgartin kanssa.


title: Rafał Wolski

text: Rafał Wolski (s. 10. marraskuuta 1992 Kozienice, Puola) on puolalainen jalkapalloilija, pelipaikaltaan keskikenttäpelaaja. Hän edustaa Wisła Krakovaa. Wolski valittiin vuoden 2012 EM-kilpailuihin.


title: Kamil Grosicki

text: Kamil Grosicki (s. 8. kesäkuuta 1988 Szczecin, Puola) on puolalainen jalkapalloilija, pelipaikaltaan laitalinkki. Hän edustaa Englannin valioliigan Hull Citya. Grosicki valittiin vuosien 2012 ja 2016 EM-kilpailuihin sekä vuoden 2018 MM-kilpailuihin. Hän on pelannut Puolan maajoukkueessa kaikkiaan 60 maaottelua ja tehnyt niissä 12 maalia.


title: Adrian Mierzejewski

text: Adrian Mierzejewski (s. 6. marraskuuta 1986 Olsztyn, Puola) on puolalainen jalkapalloilija, pelipaikaltaan keskikenttäpelaaja. Hän edustaa Yhdistyneet arabiemiirikunnan Al Sharjahia. Mierzejewski valittiin vuoden 2012 EM-kilpailuihin.


title: Damien Perquis

text: Damien Perquis (s. 10. huhtikuuta 1984 Troyes, Ranska) on puolalais-ranskalainen jalkapalloilija, pelipaikaltaan puolustaja. Hän siirtyi tammikuussa 2015 Major League Soccerin Toronto FC:hen. Hän on edustanut aiemmin urallaan ranskalaisia Troyesia, Saint-Étienneä ja Sochaux’ta sekä espanjalaista Real Betisiä.


title: Damien Perquis

text: Perquis on syntynyt ja kasvanut Ranskassa, mutta hänen isoäitinsä Józefa Bierłan vanhemmat muuttivat Puolasta Ranskaan 1920-luvulla ja tämän ansiosta Perquis saattoi saada Puolan kansalaisuuden ja siten edustaa Puolaa maajoukkuetasolla. Hän teki A-maajoukkuedebyyttinsä syyskuussa 2011 Puolan pelatessa Saksaa vastaan ja kuului Puolan joukkueeseen vuoden 2012 EM-kilpailuissa. Perquis on pelannut urallaan myös kolme ottelua Ranskan alle 21-vuotiaiden jalkapallomaajoukkueessa.


title: Przemysław Tytoń

text: Przemysław Tytoń (s. 4. tammikuuta 1987 Zamość, Puola) on puolalainen jalkapalloilija, pelipaikaltaan maalivahti. Hän edustaa Eredivisien PSV Eindhovenia. Tytoń valittiin vuoden 2012 EM-kilpailuihin.


title: Arthur’s Seat

text: Arthur’s Seat on Edinburghin kaupungin keskellä, noin 1½ kilometriä Edinburghin linnasta itään, sijaitsevilla Holyroodin kukkuloilla oleva huippu. Arthur’s Seatin huippu kohoaa noin 250 metriä kaupunkia korkeammalle, ja sieltä on erinomainen näköala kaupunkiin. Se on suosittu nähtävyys ja turistikohde.


title: Arthur’s Seat

text: Arthur’s Seat on eroosion kuluttama jäämä kvartäärikaudella syntyneestä ja kivihiilikaudella (noin 350 miljoona vuotta) sammuneesta tulivuoresta.


title: Arthur’s Seat

text: Arthur’s Seat mainitaan usein yhtenä mahdollisena tarunomaisen Kuningas Arthurin linnan Camelotin ja "pyöreän pöydän" sijaintipaikkana. Kukkulan nykyinen nimi on väännös keltinkielisestä nimestä () eli jousimiesten kukkula.


title: Kyary Pamyu Pamyu

text: , paremmin tunnettu nimellä , on tokiolainen poplaulaja. Hänen esikoisalbuminsa "Pamyu Pamyu Revolution" julkaistiin 23. toukokuuta 2012.


title: Kyary Pamyu Pamyu

text: Kyary Pamyu Pamyu aloitti musiikkiuransa heinäkuussa 2011 "PonPonPon"-singlen julkaisun myötä. Singlen musiikkivideo muodostui jonkinlaiseksi internethitiksi psykedeellisyytensä vuoksi ja se noteerattiin eri puolilla maailmaa. Elokuussa hän julkaisi pienoisalbumin "Moshi Moshi Harajukun" ja toisen singlensä, "Jellyn". Viikon päästä pienoisalbumin julkaisusta Kyary Pamyu Pamyu julkaisi omaelämäkerran "Oh! My God!! 原宿ガール" julkisuuteen nousemisestaan. Joulukuussa 2011 hän julkaisi kansainvälisesti kolmannen singlensä "Tsukema Tsukerun" ja esiintyi Kaliforniassa muotinäytöksessä.


title: Julius Jousi

text: Julius Jousi on suomalainen salibandyn pelaaja. Jousi edustaa kaudella 2012–2013 Loviisan Toria. Hän on pelannut yhden kauden Salibandyliigaa myös M-Teamissa.


title: Fylkesvei 91 (Møre ja Romsdal)

text: Fylkesvei 91 tai Fylkesveg 91 (lyhennettynä Fv91) on tie Møren ja Romsdalin läänissä, Länsi-Norjassa. Tie kulkee Norddalin kunnassa, Eidsdalin ja Norddalin taajaman kirkon välillä. Tien pituus on neljä kilometriä.


title: Pekka Seppä

text: Pekka "Pablo" Seppä (s. 1946) on suomalainen muusikko ja näyttelijä, joka tunnetaan yleensä taiteilijanimensä mukaan Pablo Seppänä. Hän on evakkoperheen poika, joka syntyi junassa Heinolan ja Lahden välissä ja vietti lapsuutensa Kokemäellä. Teini-ikäisenä Seppä alkoi harrastamaan trumpetinsoittoa, esikuvinaan Jörgen Petersen ja Ossi Runne. Keskikoulun ja armeijan jälkeen hän oli YK-joukoissa Kyproksella, jonka jälkeen Seppä opiskeli hetken aikaa Porin kauppaopistossa.


title: Pekka Seppä

text: Vuonna 1968 Seppä liittyi Pentti-Oskari Kankaan pari vuotta aikaisemmin perustamaan Seitsemän seinähullua veljestä -yhtyeeseen ja muutti samalla Tampereelle. Hän oli yhtyeessä vuoteen 1976 saakka, jonka jälkeen Seppä aloitti opiskelun ravintolakoulussa ja valmistui kokiksi. Vuonna 1977 hänellä oli oma Pablo & Publikaanit -niminen yhtye, joka esiintyi yhdessä Pekka Loukialan kanssa, ja vuodet 1979–1982 Seppä soitti Pertti Metsärinteen orkesterissa. Hän oli mukana myös vuonna 1979 perustetun Uuden Iloisen Teatterin toiminnassa ja liittyi 1980-luvun alussa uudelleen Seitsemään Seinähulluun Veljekseen, jossa Seppä tällä kertaa soitti vuoteen 1991 saakka.


title: Pekka Seppä

text: Näyttelijänä hänet tunnetaan Uuden Iloisen Teatterin lisäksi muun muassa Tampereen Työväen Teatterista ja Pyynikin Kesäteatterista. Pablo on esiintynyt vuosien varrella monissa muissakin kesäteattereissa ympäri Suomea. Näitä ovat esimerkiksi Imatran, Turun, Lappajärven ja Mikkelin kesäteatterit. Vuosina 1994-1995 Seppä esiintyi TV2:n tuottamassa Kokkelivekkulit-lastenohjelmassa yhdessä Ransu Karvakuonon kanssa.


title: Pekka Seppä

text: Pablo on työskennellyt myös risteily- ja viihdeisäntänä eri laivayhtiöiden risteilylaivoilla ja erilaisten matkailukerhojen viihdeisäntänä.


title: Pekka Seppä

text: Vuonna 2010 Sepälle myönnettiin Valtion taiteilijaeläke.


title: Fylkesvei 724 (Sogn ja Fjordane)

text: Fylkesvei 724 tai Fylkesveg 724 (lyhennettynä Fv724) on seututie, joka sijaitsee Sognin ja Fjordanen läänissä, Länsi-Norjassa. Tie kulkee Strynin kunnassa olevassa Oldedalen-laaksossa, Oldenin ja Briksdalsbre Fjellstoven välillä. Tien pituus on 22,1 kilometriä.


title: Moose Johnson

text:
Thomas Ernest "Ernie, Moose" Johnson (26. helmikuuta 1886 – 25. maaliskuuta 1963) oli kanadalainen jääkiekkoilija, jonka ammattilaisura kesti vuodesta 1905 vuoteen 1931.
Hän kuului neljä kertaa Stanley Cupin saavuttaneeseen joukkueeseen vuosien 1905 ja 1910 välillä Montreal Wanderersin organisaatiossa. Seura pelasi ensin Eastern Canada Amateur Hockey Association -sarjassa (ECAHA) ja sittemmin National Hockey Association -liigassa (NHA). Johnson muutti länteen ja vaihtoi samalla pelipaikkansa vasemmasta laitahyökääjästä puolustajaksi liittyessään uudelleen perustetutun Pacific Coast Hockey Association -liigaan (PCHA) 1911. Seuranneen vuosikymmenen aikana hän edusti joukkueita New Westminster Royals, Portland Rosebuds ja Victoria Aristocrats. Hänet valittiin PCHA:n ykköstähtikenttään kahdeksan kertaa. Vuonna 1916 hän pelasi Stanley Cupin finaalissa Portlandin riveissä. Myöhemmin Johnson pelasi ammattilaisena alasarjoissa Kaliforniassa, Minnesotassa ja Oregonissa ennen kuin jäi eläkkeelle kiekkoilusta 45 vuoden iässä.


title: Moose Johnson

text: Johnson tunnettiin jääkiekon historian kenties pisimmän, 99 tuuman mittaisen mailan käytöstä.


title: Moose Johnson

text: Hänet valittiin Hockey Hall of Fameen vuonna 1952.


title: Fylkesvei 55

text: Fylkesvei 55 tai Fylkesveg 55 (lyhennettynä Fv55) on Sognin ja Fjordanen sekä Opplandin läänissä, Länsi-Norjassa sijaitseva päätie. Tie kulkee Høyangervuonon pohjoisrantaa Høyangerin ja Lomin välillä. Lomin ja Gaupnen välinen tieosuus on turistien suosima, koska se tarjoaa jylhiä näkymiä vuorille ja vuonolle. Tien pituus on 248,1 kilometriä.


title: Seututie 164

text: Seututie 164 on Levannon ja Orimattilan välinen tie. Tie kulkee valtatieltä 4 seututielle 167. Tie on rakennettu 1980-luvun alussa korvaamaan aikaisemmin Mäntsälästä Orimattilaan kulkeneet maantiet 163 ja 166.


title: Seututie 186

text: Seututie 186 on Salosta Kiskon, Karjalohjan ja Mustion kautta Inkoon satamaan kulkeva seututie. Tielle pääsee Salon eteläpuolelta kantatieltä 52, valtatieltä 25 sekä Inkoosta kantatieltä 51.


title: Seututie 186

text: Tie on kaksikaistainen, päällystetty ja monin paikoin mutkainen ja mäkinen. Heikkokuntoisin osuus Mustiosta Inkooseen on päällystetty uudelleen kesällä 2016. Kiskon ja Karjalohjan välillä on myös pitkähkö hirvivaara-alue. Salon ja Karjalohjan välillä on kesäaikaan 100 km/t nopeusrajoitus. Tiellä on Mustion kohdalla ohituskaista, joka on suunniteltu poistettavaksi jossain vaiheessa.


title: Seututie 186

text: Seututie 186 on rakennettu 1960-luvun lopun ja 1980-luvun alun välillä osin korvaamaan vanhoja maanteitä ja osin reitille, josta puuttui tieyhteys. Salon ja Mustion välinen osa valmistui 1970-luvulla. Mustion ja Inkoon välinen osa on alun perin 1960-luvulla rakennettua Inkoon satamaan johtanutta seututietä 112. Viimeinen osuus tiestä 186 valmistui 1980-luvulla korvaamaan reitillä kierrellyt yhdystie 1121. Tällöin seututie 112 muutettiin loppumaan tiehen 186 ja numerointia Inkoossa muutettiin. Tuolloin myös tien linjausta Mustiossa siirrettiin lännemmäksi, ja teiden 53 (nykyinen 25) ja 186 risteys rakennettiin eritasoliittymäksi. Aiemmin tie oli myös melko suosittu vaihtoehtoinen reitti Helsingin ja Salon välillä, mutta valtatien 1 valmistuminen moottoritieksi on hiljentänyt sitä merkittävästi.


title: Seututie 186

text: Kiskon keskustaajama Toijassa on Neste-huoltoasema, kahvila-ravintola sekä muutama ruokakauppa.


title: Seututie 186

text: Tärkein tienvarren nähtävyys on Mustion linna- ja ruukkialue.


title: Aušra

text: Aušra tai Auszra (suom. "aamunsarastus") oli Liettuan ensimmäinen kansallinen sanomalehti. Lehden ensimmäinen numero julkaistiin vuonna 1883 Nemanissa (tuolloin Ragnit, osa Itä-Preussia). Myöhemmin sitä alettiin julkaista kuukausittain Tilsitissä (nykyinen Sovetsk).


title: Aušra

text: Aušran julkaiseminen lopetettiin vuonna 1886 taloudellisten ongelmien takia. Vaikka lehteä julkaistiin vain neljäkymmentä numeroa, ja sen levikki oli alle 1000 kappaletta, tuli Aušrasta merkittävä tekijä Liettuan kansallisessa heräämisessä. Se vaikutti osaltaan Liettuan itsenäistymiseen vuonna 1918.


title: Adam Lepa

text: Adam Lepa (s. 17. maaliskuuta 1939 Łódź) on puolalainen roomalaiskatolinen piispa. Hänet vihki papiksi Łódźin hiippakuntaan Jan-Wawrzyniec Kulik 18. maaliskuuta 1962. Hänet nimitettiin Łódźin vihkipiispaksi ja Regianan titulaaripiispaksi 4. joulukuuta 1987. Piispaksi vihkiminen seurasi 2. tammikuuta 1988. Pääkonsekraattorina toimi Józef Glemp, jota avustivat Józef Rozwadowski ja Władysław Ziółek.


title: Aurelio José Kühn Hergenreder

text: Aurelio José Kühn Hergenreder (s. 8. joulukuuta 1938) on argentiinalainen roomalaiskatolinen piispa. Hänet vihittiin fransiskaanien papiksi 11. elokuuta 1963 ja nimitettiin Deán Funesin prelaatiksi 18. tammikuuta 2000. Piispaksi vihkiminen seurasi 25. maaliskuuta. Pääkonsekraattorina toimi Norberto Eugenio Conrado Martina, jota avustivat Eduardo Vicente Mirás, Lucas Luis Dónnelly ja Raúl Marcelo Pacífico Scozzina. Kühn Hergenreder asetettiin virkaansa 8. huhtikuuta 2000. Hän jäi eläkkeelle 21. joulukuuta 2013.


title: Francis Teke Lysinge

text: Francis Teke Lysinge (s. 28. joulukuuta 1938) on kamerunilainen roomalaiskatolinen piispa. Hänet vihittiin papiksi 17. huhtikuuta 1966 ja nimitettiin Mamfen hiippakunnan johtoon 9. helmikuuta 1999. Piispaksi vihkiminen seurasi 21. huhtikuuta. Pääkonsekraattorina toimi Christian Wiyghan Tumi, jota avustivat Paul Mbiybe Verdzekov ja Pius Suh Awa.


title: Paul Friedrich Wehrle

text: Paul Friedrich Wehrle (s. 7. kesäkuuta 1940 Singen) on saksalainen roomalaiskatolinen piispa. Hänet vihittiin papiksi Freiburg im Breisgaun arkkihiippakuntaan 15. toukokuuta 1969 ja nimitettiin sen vihkipiispaksi sekä Nova Germanian titulaaripiispaksi 14. huhtikuuta 1981. Piispaksi vihkiminen seurasi 5. heinäkuuta. Pääkonsekraattorina toimi Oskar Saier, jota avustivat Alois Brems ja Karl Gnädinger. Wehrle erosi tehtävistään vihkipiispana 30. heinäkuuta 2012.


title: Aki Loikkanen

text: Aki Ilmari Loikkanen (12. syyskuuta 1945 Tampere – 15. toukokuuta 2013 Mäntsälä) oli lääkäri ja terveyskirjailija. Hän kehitti 1980-luvulla "Sana’Ki"-nimisen terveydellisen maailmankuvan ja siihen liittyvän "H-limit"-nimisen ruokavalion.


title: Aki Loikkanen

text: Sana’Ki jakaantuu seitsemääntoista terveyden osa-alueeseen, jotka liittyvät muun muassa ruokavalioon (”H-limit”), hapenottokykyyn, verenkiertoon, lihasten voimaan, vastustuskykyyn, uneen, sekä elämänarvoihin ja terveystavoitteisiin. Loikkanen korosti myös ihmisten yksilöllisyyttä elämäntapavalintojen suhteen.


title: Aki Loikkanen

text: H-limit on lyhenne sanasta "Hexalimit". Termi kuvaa sitä, kuinka ruokavaliossa pyritään rajoittamaan kuusihiiliyhdisteitä, sillä rypälesokeri on Loikkasen mukaan ihmisen terveydelle haitallista. Tärkkelyksen ja sakkaroosin sijaan Loikkanen suosittelee energiantuotannon polttoaineeksi rasvoja noin 70-prosenttisesti.


title: Aki Loikkanen

text: Loikkanen kuntoutti itsensä vakavan auto-onnettomuuden jälkeen kilpajuoksijaksi. Hän sijoittui Kalevan kisoissa 1500 metrillä Helsingissä 1969 seitsemänneksi omalla ennätysajallaan 3.50,9. Helsingin Jyryä edustaneen juoksijan ennätys 3000 metrillä oli 8.20,2 ja 1500 metrin esteissä 4.24,2.


title: Edgar de Jesús Garcia Gil

text: Edgar de Jesús García Gil (s. 13. lokakuuta 1946 Roldanillo) on kolumbialainen roomalaiskatolinen piispa. Hänet vihittiin papiksi Cartagon hiippakuntaan 28. elokuuta 1971 ja nimitettiin Calin vihkipiispaksi sekä Forum Traianin titulaaripiispaksi 8. heinäkuuta 1992. Piispaksi vihkiminen seurasi 8. syyskuuta. Pääkonsekraattorina toimi José Gabriel Calderón Contreras, jota avustivat Pedro Rubiano Sàenz ja Hernán Giraldo Jaramillo.


title: Edgar de Jesús Garcia Gil

text: García Gil sai 28. lokakuuta 2002 nimityksen Montelibanon ja sitten 24. toukokuuta 2010 Palmiran piispaksi, jonka virkaan hänet asetettiin 31. heinäkuuta.


title: Varpas

text: Varpas (suom. "Kello") oli kuukausittain julkaistu liettualainen sanomalehti, jota julkaistiin Liettuan painokiellon aikana tammikuusta 1889 joulukuuhun 1905. Koska Varpasin julkaiseminen oli kiellettyä Liettuassa, joka oli tuolloin osa Venäjän keisarikuntaa, lehden painotyö tehtiin Tilsitissa (nykyinen Sovetsk) ja Ragnitissa (nykyinen Neman) Itä-Preussissa. Sieltä lehdet salakuljetettiin Liettuaan.


title: Varpas

text: Varpasin levikki oli noin 500-1000. Lehdellä oli merkittävä vaikutus Liettuan kansallisessa heräämisessä. Vincas Kudirka kirjoitti Varpasin 10. vuosipäivän kunniaksi runon "Tautiška giesmė", josta tuli myöhemmin Liettuan kansallislaulu.


title: Varpas

text: Varpasin toimittajat julkaisivat myöhemmin myös kahta muuta lehteä: vähäisen koulutuksen saaneille talonpojille suunnattua Ūkininkasia ja ei-poliittista Naujienosia.


title: Pedro D. Arigo

text: Pedro D. Arigo (s. 8. marraskuuta 1938) on filippiiniläinen roomalaiskatolinen piispa. Hänet vihittiin papiksi 22. joulukuuta 1963 ja nimitettiin Palawanin (myöh. Puerto Princesa) apostoliseksi vikaariksi sekä Mactariksen titulaaripiispaksi 23. helmikuuta 1996. Piispaksi vihkiminen seurasi 18. toukokuuta. Pääkonsekraattorina toimi Jaime Sin, jota avustivat Francisco Capiral San Diego ja Deogracias S. Iñiguez nuorempi.


title: Terence John Brain

text: Terence John Brain (s. 19. joulukuuta 1938 Coventry) on brittiläinen roomalaiskatolinen piispa. Hänet vihki papiksi Birminghamin arkkihiippakuntaan Francis Joseph Grimshaw 22. helmikuuta 1964. Hänet nimitettiin Birminghamin vihkipiispaksi ja Amudarsan titulaaripiispaksi 5. helmikuuta 1991. Piispaksi vihkiminen seurasi 25. huhtikuuta. Pääkonsekraattorina toimi Maurice Noël Léon Couve de Murville, jota avustivat Joseph Gray ja Roger Francis Crispian Hollis.


title: Terence John Brain

text: Brain sai 2. syyskuuta 1997 nimityksen Salfordin piispaksi, jonka virkaan hänet asetettiin 7. lokakuuta.


title: Ūkininkas

text: Ūkininkas tai Ukinįkas (suom. "maanviljelijä") oli kuukausittain ilmestynyt liettualainen sanomalehti, jota julkaistiin Liettuan painokiellon aikana vuodesta 1890 vuoteen 1905. Koska Ūkininkasin julkaiseminen oli kiellettyä Liettuassa, joka oli tuolloin osa Venäjän keisarikuntaa, lehden painotyö tehtiin Tilsitissa (nykyinen Sovetsk) ja Ragnitissa (nykyinen Neman) Itä-Preussissa. Sieltä lehdet salakuljetettiin Liettuaan.


title: Ūkininkas

text: Ūkininkasia julkaisivat samat toimittajat, jotka julkaisivat myös historiallisesti merkittävää sanomalehteä Varpasia. Ūkininkas oli suunnattu vähäisen koulutuksen saanneille talonpojille ja maanviljelijöille.


title: Kazimierz Tomczak

text: Kazimierz Tomczak (17. helmikuuta 1883 – 21. lokakuuta 1967) oli puolalainen roomalaiskatolinen piispa. Hänet vihittiin papiksi 7. tammikuuta 1907 ja nimitettiin Łódźin hiippakunnan vihkipiispaksi sekä Sicca Venerian titulaaripiispaksi 27. helmikuuta 1927. Piispaksi vihkiminen seurasi 3. huhtikuuta. Pääkonsekraattorina toimi Aleksander Kakowski, jota avusti Stanislaw Gall.


title: Kazimierz Tomczak

text: Tomczak toimi vihkipiispana, kunnes kuoli 84-vuotiaana virassa.


title: Paul Kazuhiro Mori

text: Paul Kazuhiro Mori (; s. 10. joulukuuta 1938 Yokohama) on japanilainen roomalaiskatolinen piispa. Hänestä tuli paljasjalkainen karmeliitta 25. maaliskuuta 1962, ja hän sai pappisvihkimyksensä 11. maaliskuuta 1967. Hänet inkardinoitiin vuonna 1977 Tokion arkkihiippakuntaan, ja 3. joulukuuta 1984 hänet nimitettiin sen vihkipiispaksi ja Fatan titulaaripiispaksi. Piispaksi konsekroinnin suoritti 23. helmikuuta 1985 Peter Seiichi Shirayanagi, jota avustivat Stephen Fumio Hamao ja Aloysius Nobuo Soma.


title: Paul Kazuhiro Mori

text: Mori erosi tehtävistään Tokion vihkipiispana 10. toukokuuta 2000.


title: Dale Joseph Melczek

text: Dale Joseph Melczek (s. 9. marraskuuta 1938 Detroit) on yhdysvaltalainen roomalaiskatolinen piispa. Hänet vihki papiksi Detroitin arkkihiippakuntaan John Francis Dearden 6. kesäkuuta 1964. Hänet nimitettiin Detroitin vihkipiispaksi ja Traguriumin titulaaripiispaksi 3. joulukuuta 1982. Piispaksi vihkiminen seurasi 27. tammikuuta 1983. Pääkonsekraattorina toimi Edmund Casimir Szoka, jota avustivat Harold Robert Perry ja Arthur Henry Krawczak.


title: Dale Joseph Melczek

text: Melczek sai 19. elokuuta 1992 nimityksen Garyn apostoliseksi hallitsijaksi ja 28. lokakuuta 1995 sen koadjuuttoripiispaksi. 1. kesäkuuta 1996 hänestä tuli sen piispa.


title: Roger Francis Crispian Hollis

text: Roger Francis Crispian Hollis (s. 17. marraskuuta 1936 Bristol) on brittiläinen roomalaiskatolinen piispa. Hänet vihittiin papiksi Cliftonin hiippakuntaan 11. heinäkuuta 1965 ja nimitettiin Birminghamin arkkihiippakunnan vihkipiispaksi sekä Cincarin titulaaripiispaksi 13. helmikuuta 1987. Piispaksi vihkiminen seurasi 5. toukokuuta. Pääkonsekraattorina toimi Maurice Noël Léon Couve de Murville, jota avustivat Joseph Gray ja Mervyn Alban Alexander.


title: Roger Francis Crispian Hollis

text: Hollis sai 6. joulukuuta 1988 nimityksen Portsmouthin piispaksi, jona hän toimi, kunnes jäi eläkkeelle 11. heinäkuuta 2012.


title: Lentopallon maailmanliiga 2012

text: Lentopallon maailmanliigassa pelasi kaudella 2012 kuusitoista joukkuetta. Alkusarja pelattiin neljässä lohkossa siten, että kukin maa järjesti vuorollaan turnauksen, jossa pelataan jokainen jokaista vastaan. Lohkojen voittajat ja isäntäjoukkue Bulgaria sekä paras lohkokakkonen selvisivät lopputurnaukseen. Lopputurnaus pelattiin Sofiassa 4. - 8. heinäkuuta 2012.


title: Lentopallon maailmanliiga 2012

text: Kaksi huonointa lohkossaan viimeiseksi jäänyttä, Portugali ja Japani karsivat liigapaikastaan. Molemmat joukkueet putosivat liigasta ja tilalle nousivat Alankomaat ja Iran. Joukkuemäärän lisäyksen vuoksi Japani ja Portugali hyväksyttiin kuitenkin mukaan vuoden 2013 maailmanliigaan.


title: Lentopallon maailmanliiga 2012

text: Suomen joukkue lentopallon Maailmanliigassa 2012


title: Pietro Paolo Tosi

text: Pietro Paolo Tosi (29. kesäkuuta 1714 Jesi – 31. maaliskuuta 1800) oli italialainen roomalaiskatolinen piispa. Hänet vihittiin papiksi 5. huhtikuuta 1738 ja nimitettiin Ferentinon hiippakunnan johtoon 16. syyskuuta 1754. Piispaksi vihkiminen seurasi 29. syyskuuta. Pääkonsekraattorina toimi Giuseppe Maria Feroni. Tosi kuoli 85-vuotiaana virassa.


title: Tähtihyasintit

text: Tähtihyasintit ("Camassia") on suku, johon kuuluu sini- tai valkokukkaisia sipulikasveja.


title: Tähtihyasintit

text: Sukuun kuuluu kuusi lajia. Ne ovat kotoisin Pohjois-Amerikan reheviltä niityiltä. Sinitähtihyasintin ("Camassia quamash") sipuleita on käytetty ruoaksi. Nykyisin tähtihyasintteja kasvatetaan koristekasveina.


title: Tähtihyasintit

text: Lajit:


title: Sky News

text: Sky News on brittiläinen ympärivuorokautinen uutiskanava, jonka omistaa Sky plc. Kanava aloitti lähetyksensä 5. helmikuuta 1989. Brittiläisen kanavansa lisäksi Sky Newsiin kuuluu kaksi muuta kanavaa; Sky News Australia ja Sky News Arabia. Lisäksi se operoi Sky News Radiota, joka toimittaa uutisia useille kaupallisille radioasemille Yhdistyneessä kuningaskunnassa.


title: Luftflotte 3

text: Luftflotte 3 () oli Saksan ilmavoimien yhtymä toisessa maailmansodassa. Se perustettiin 1. helmikuuta 1939 Münchenissä sijainneesta Luftwaffengruppenkommando 3:sta ja se nimettiin Luftwaffenkommando Westiksi 26. syyskuuta 1944. Yhtymä oli sijoitettuna Saksan miehittämille alueille Pohjois-Ranskaan, Alankomaihin, Belgiaan ja Vichyn Ranskaan tukemaan maavoimia. Yhtymän esikunta oli Pariisissa.


title: Luftflotte 3

text: Tsekkoslovakian miehityksen jälkeen aloitettiin Luftwaffen organisaatiouudistus, jossa alueelliset johtoportaat "Luftwaffengruppencommando" nimettiin uudelleen 1. helmikuuta 1939. Tällöin Luftwaffengruppencommando 3 sai nimekseen Luftflotte 3 komentajanaan ilmavoimien kenraali Hugo Sperrle. Sen esikunta sijaitsi Münchenissä ja siihen kuuluivat 5. ja 6. Fliegerdivision sekä Luftgau VII (München), XII (Wiesbaden) ja XIII (Nürnberg). Samassa yhteydessä yhtymien numerointi muutettiin kolminumeroisesta kaksinumeroiseksi ja 3. ilma-armeijan rykmentit numeroitiin välille 51-75. Esimerkkeinä pommituslentorykmentit 51, 53, 54 ja 55. Samoin koneiden tunnuksina otettiin 4. heinäkuuta 1939 käyttöön sodan aikainen järjestelmä, jossa kaksi ensimmäistä numeroa esitti rykmentin ja kaksi muuta laivueen sekä yksilöi lentokoneen. Esimerkkinä 1H+GT, joka kertoo koneen kuuluvan KG26 Löwenille ja koneen palvelevan 9. laivueessa tunnuksella G


title: Walt Frazier

text: Walter ”Clyde” Frazier (s. 29. maaliskuuta 1945 Atlanta, Yhdysvallat) on entinen yhdysvaltalainen koripalloilija, joka pelasi valtaosan peliurastaan New York Knicksissä. Frazier oli yksi 1960–1970-lukujen parhaista pelintekijöistä NBA:ssa johdattaen Knicksin kahteen mestaruuteen vuosina 1970 ja 1973. Hänet valittiin Basketball Hall of Fameen vuonna 1987.


title: Walt Frazier

text: Yhdeksänlapsisen perheen esikoisena syntynyt Frazier oli juniorina monipuolinen urheilija pelaten koripallon lisäksi myös amerikkalaista jalkapalloa koulujoukkueensa pelinrakentajana ja baseballia siepparina. Frazier sai yliopistostipendin sekä amerikkalaiseen jalkapalloon että koripalloon ja valitsi koripallouran Southern Illinoisin yliopistossa.


title: Walt Frazier

text: Menestyksekkään yliopistouran jälkeen New York Knicks varasi Frazierin NBA:han vuoden 1967 varaustilaisuudessa viidennellä vuorolla. Debyyttikautensa jälkeen Frazier valittiin liigan tulokastähdistöön. Kymmenen Knicksissä pelaamansa kauden aikana Frazier voitti kaksi liigamestaruutta, valittiin seitsemän kertaa all stars -otteluun, neljästi liigan ykköstähdistöön, kahdesti kakkostähdistöön ja seitsemästi parhaista puolustuspelaajista koottuun kentälliseen. Siirtyessään kesällä 1977 Cleveland Cavaliersiin Frazier oli rikkonut Knicksissä monia seuraennätyksiä muun muassa pelattuaan joukkueessa 759 ottelua, tehden 14 617 pistettä ja antaen 4 791 koriin johtanutta syöttöä. Patrick Ewing rikkoi myöhemmin monet näistä ennätyksistä, mutta syöttötilastossa Frazier on edelleen kaikkien aikojen ykkönen. Frazier oli myös erityisen vahva pallonriistoissa, mutta niitä alettiin tilastoida NBA:ssa vasta kaudesta 1973–1974 lähtien.


title: Walt Frazier

text: Kolmen Cleveland-kauden jälkeen Frazier lopetti uransa vuonna 1980. Uransa päätyttyä hän on toiminut televisiokommentaattorina ja maaliskuussa 2012 hän avasi nimeään kantavan ravintolan Manhattanin Hell’s Kitchenissä.


title: Peter Cheyney

text: Reginald Evelyn Peter Southouse Cheyney (22. helmikuuta 1896 Lontoo – 26. kesäkuuta 1951 Lontoo) oli englantilainen rikoskirjailija.


title: Peter Cheyney

text: Peter Cheyney tunnetaan parhaiten 1930–1940-lukujen Lemmy Caution -dekkareistaan. Kirjat olivat erittäin suosittuja Ranskassa, jossa niistä tehtiin yhteensä kahdeksan elokuvaa vuosina 1953–1965. Tunnetuin elokuvista on Jean-Luc Godardin ohjaama Lemmy Caution – piru mieheksi. Muita Cheyneyn luomia hahmoja ovat muun muassa "Slim Callaghan" ja "Johnny Vallon".


title: Peter Cheyney

text: Vaatimattomista oloista Lontoon East Endistä kotoisin ollut Cheyney osallistui 20-vuotiaana ensimmäiseen maailmansotaan. Hän haavoittui Sommen taisteluissa, jonka jälkeen Cheyney kotiutettiin luutnantiksi ylennettynä. Ennen kirjailijaksi ryhtymistään Cheyney työskenteli muun muassa lakitoimistossa ja yksityisetsivänä. Hän oli myös innokas harrastajanäyttelijä sekä lahjakas urheilija. Cheyney harrasti useita lajeja, kuten miekkailua, golfia ja judoa.


title: Peter Cheyney

text: Ensimmäiset teoksensa hän julkaisi jo pian sodasta palattuaan vuonna 1916. Kaksi runokirjaa eivät kuitenkaan saavuttaneet suosiota. Ensimmäisen rikosromaaninsa "This Man Is Dangerous" Cheyney julkaisi vuonna 1936. Kirja sai hyvän vastaanoton ja menestys jatkui vuonna 1938 julkaistun "The Urgent Hangman" -teoksen myötä. Niistä saadut tulot mahdollistivat Cheyneyn luopumisen yksityisetsivän ammatistaan ja ryhtymisen päätoimiseksi kirjailijaksi.


title: Peter Cheyney

text: Cheyneyn suosio kasvoi nopeasti. Toisen maailmansodan aikana hänen kirjojaan myytiin pari miljoonaa kappaletta vuosittain. Niitä salakuljetettiin Ruotsin kautta natsien miehittämiin Norjaan ja Tanskaan. Cheyneyn ruotsalainen kustantaja salakuljetti vuonna 1942 julkaistun "Dark Duetin" myös Pariisiin, jossa se julkaistiin välittömästi saksalaisten miehittäjien poistuttua kaupungista.


title: Peter Cheyney

text: Suomessa Cheyneyn teoksia ilmestyi paljon 1950- ja 1960-luvuilla ns. kioskikirjallisuutena. Suuremmista kustantamoista niitä julkaisi Gummerus Salama-sarjassaan, joka oli yhtiön vastine WSOY:n SaPo-dekkareille. Vuonna 2000 Book Studio julkaisi Cheyneyn Lemmy Caution -novellin "Siisti juttu (Nice Work, 1936)" kokoelmassa "Kovaksi keitetyt".


title: Peter Cheyney

text: Ranskalaisten Lemmy Caution -elokuvien lisäksi Cheyneyn tuotannosta tehtiin viisi englanninkielistä elokuvaa vuosien 1937 ja 1960 välillä.


title: Peter Cheyney

text: 1940-luvun lopulla Peter Cheyneyn terveys alkoi heikkenemään. Vuoden 1951 aikana hän vajosi kahdesti koomaan ja kuoli Lontoossa saman vuoden heinäkuussa.


title: Peter Cheyney

text:
Lemmy Caution
Slim Callaghan
Johnny Vallon
Muita teoksia


title: TVA

text: TVA on kaupallinen televisiokanava Kanadassa, joka palvelee ranskankielisiä quebeckiläisiä. Sen omistaa Groupe TVA Inc., joka on Québecor Médian tytäryhtiö. TVA:n uskotaan olevan lyhennys sanoista "Téléviseurs associés" tai "Télédiffuseurs associés", riippuen lähteestä. Molemmat voidaan karkeasti kääntää suomeksi "Yhdistyneet televisioyhtiöt".


title: TVA

text: Kanavan pääkonttori sijaitsee Montrealissa, ja se omistaa pienempiä tv-asemia muualla Quebecissä. Kanavan lähetykset näkyvät kaapeli-tv:ssä muullakin Kanadassa ja myös Yhdysvalloissa New Yorkin pohjoisosissa ja Uudessa-Englannissa.


title: TVA

text: Groupe TVA:han kuuluu pääkanavan lisäksi myös useita erikoiskanavia, joita ovat


title: TVA

text: Kanavaryppääseen kuuluivat aiemmin myös englanninkielinen uutiskanava Sun News Network, joka lopetti lähetyksensä helmikuussa 2015, ja talousuutisia lähettänyt ranskankielinen Argent, joka lopetti lähetyksensä huhtikuussa 2016.


title: Euroopan unionin viralliset kielet

text: Euroopan unionin virallisia kieliä ovat (suluissa EU:n asiakirjoissa käytetty virallinen kielen lyhenne):Kaikista unionin tasolla tehdyistä päätöksistä tulee antaa tiedoksianto jossain muodossa kaikilla virallisilla yhteisökielillä.


title: Book Studio

text: Book Studio oli vuosina 1977–2005 toiminut suomalainen kirjankustantamo. Se oli keskittynyt julkaisemaan rikos-, sota- ja jännistyskirjallisuutta pokkareina. Kustantamo julkaisi 1980- ja 1990-luvuilla muun muassa Stephen Kingin, Dean Koontzin ja Sven Hasselin tuotantoa.


title: Book Studio

text: Book Studion perusti hyvinkääläinen toimittaja Kari Lindgren. Vuonna 2001 hän myi kustantamon Gummerukselle, johon se yhdistettiin neljä vuotta myöhemmin.